Diari Oficial de la Generalitat Valenciana


Sumari del DOGV 6329, del 10-08-2010 (2010/9074)

RESOLUCIÓ de 29 de juliol de 2010, de la Direcció General d'Ordenació i Centres Docents, de la Direcció General d'Avaluació, Innovació i Qualitat Educativa i de la Formació Professional i de la Direcció General de Personal, per la qual es dicten instruccions sobre ordenació acadèmica i d'organització de l'activitat docent dels centres de la Comunitat Valenciana que durant el curs 2010-2011 impartisquen cicles formatius de Formació Professional.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6329

Data del DOGV
:   10-08-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/9074


Data del document
:   29-07-2010

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * accés a l'educació
    * centre d'ensenyament
    * avaluació de coneixements
    * ensenyament professional
    * organització de l'ensenyament
    * legislació escolar
    * calendari escolar

RESOLUCIÓ de 29 de juliol de 2010, de la Direcció General d'Ordenació i Centres Docents, de la Direcció General d'Avaluació, Innovació i Qualitat Educativa i de la Formació Professional i de la Direcció General de Personal, per la qual es dicten instruccions sobre ordenació acadèmica i d'organització de l'activitat docent dels centres de la Comunitat Valenciana que durant el curs 2010-2011 impartisquen cicles formatius de Formació Professional. [2010/9074]  
Índex  
Preàmbul  
Primer. Àmbit d'aplicació   
Segon. Admissió de l'alumnat en la Formació Professional   
Tercer. Proves d'accés   
Quart. Constitució de grups  
Quint. Tutories   
Sext. Mòdul professional de Projecte  
Sèptim. Organització i coordinació del mòdul de Projecte  
Octau. Avaluació  
Nové. Consell Orientador  
Deu. Matrícules i convocatòries  
Onze. Anul·lació de matrícula a instància de l'interessat  
Dotze. Anul·lació de matrícula per inassistència  
Tretze. Renúncia a la convocatòria  
Catorze. Accés a la convocatòria extraordinària.   
Quinze. Promoció a segon curs. Cicles llargs  
Setze. Accés a l'FCT en els cicles curts LOGSE  
Desset. Accés a l'FCT en els cicles llargs  
Díhuit. Exempció del mòdul d'FCT  
Dènou. Tipus d'exempció i efectes.  
Vint. Període de realització de l'FCT   
Vint-i-un. Període extraordinari de realització del mòdul d'FCT  
Vint-i-dos. Documents del procés d'avaluació  
Vint-i-tres. Convalidacions  
Vint-i-quatre. Accés a la Universitat  
Vint-i-cinc. Títols  
Vint-i-sis. Alumnat amb necessitats educatives especials  
Vint-i-set. Planificació i ordenació de l'activitat dels centres integrats de Formació Professional dependents de la Conselleria d'Educació  
Vint-i-huit. Criteris per a l'elaboració de plantilles del professorat de Formació Professional   
Vint-i-nou. Activitats del professorat quan l'alumnat està realitzant o ha realitzat el mòdul d'FCT   
Trenta. Idioma estranger   
Trenta-u. Instruccions per a la implantació de cicles LOE que substituïxen cicles LOGSE  
Trenta-dos. Avaluació dels processos d'ensenyança, del projecte curricular i de les programacions didàctiques  
Trenta-tres. Reclamació de qualificacions  
Disposició derogatòria  
Disposicions finals  
La Llei Orgànica 5/2002, de 19 de juny, de les Qualificacions i de la Formació Professional (BOE de 20 de juny), que té com a objecte l'ordenació d'un sistema integral de Formació Professional, qualificacions i acreditació, que responga amb eficàcia i transparència a les demandes socials i econòmiques a través de les diverses modalitats formatives al llarg de tota la vida, establix els principis del Sistema Nacional de Qualificacions i Formació Professional, crea el Catàleg Nacional de Qualificacions i fa referència a una oferta integradora de Formació Professional.  
La Llei Orgànica 2/2006, de 3 de maig, d'Educació (BOE de 4 de maig), modifica l'accés a la Formació Professional, així com les relacions entre els distints subsistemes de la Formació Professional, de manera que per a augmentar la flexibilitat del sistema educatiu i afavorir la formació permanent, s'establixen diverses connexions entre l'educació general i la Formació Professional.  
L'ordenació general de la Formació Professional del sistema educatiu ve regulada pel Reial Decret 1538/2006, de 15 de desembre (BOE de 3 de gener de 2007), i a través dels reials decrets de títols i currículums vigents que han anat concretant múltiples aspectes d'estes ensenyances.  
Així mateix, estes instruccions incorporen les novetats que en matèria d'avaluació, ordenació i organització acadèmica estaran vigents per al curs 2010-2011.  
Esta resolució té com a objecte, d'acord amb la normativa indicada, dictar instruccions que faciliten la gestió docent de la Formació Professional en tots aquells aspectes que garantisquen el desenrotllament educatiu de l'alumnat, complementant la normativa vigent que regula el funcionament dels centres d'Educació Secundària Obligatòria i Batxillerat.  
En virtut del que s'ha exposat i d'acord amb les competències conferides per l'article 70 de la Llei del Consell i l'article 13 del Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, resolc dictar les següents  
INSTRUCCIONS  
Primer. Àmbit d'aplicació  
Les presents instruccions seran aplicables, per al curs 2010/2011, en els centres de la Comunitat Valenciana que estiguen autoritzats per a impartir les ensenyances corresponents a la Formació Professional amb caràcter complementari a les instruccions d'Educació Secundària Obligatòria i Batxillerat.  
Segon. Admissió de l'alumnat en la Formació Professional  
Respecte a l'admissió de l'alumnat caldrà ajustar-se al que disposen les resolucions de les corresponents direccions territorials d'Educació per als cicles de grau mitjà i l'Orde de 19 de maig de 2009 (DOCV d'1 de juny) de la Conselleria d'Educació i les seues respectives resolucions, per la qual es regula l'admissió de l'alumnat en els centres docents de la Comunitat Valenciana, públics i privats amb ensenyances concertades, per a cursar ensenyances de Formació Professional de grau superior.  
Tercer. Proves d'accés  
Caldrà ajustar-se al que disposa l'Orde de 31 de març de 2009 de la Conselleria d'Educació, per la qual es regulen les proves d'accés a cicles formatius corresponents a la Formació Professional Inicial del Sistema Educatiu en l'àmbit de gestió de la Comunitat (DOCV de 17/04/2009) i les resolucions que la despleguen.  
Quart. Constitució de grups  
Cada grup d'un cicle formatiu tindrà 30 alumnes com a màxim.  
Els mòduls susceptibles de desdoblament requeriran un mínim de 18 alumnes.  
En els cicles formatius de la Família Professional d'Informàtica, i en el cicle formatiu de grau superior d'Interpretació de la Llengua dels Signes, de la Família Professional de Servicis Socioculturals i a la Comunitat, els grups seran de 20 alumnes.  
La modalitat d'horari especial requerirà un mínim de 20 alumnes per bloc i cicle formatiu.  
En cap cas es deixaran places lliures si hi ha sol·licituds que reunisquen els requisits d'accés a la Formació Professional.  
Cada mòdul d'un cicle formatiu constituïx una unitat d'oferta formativa que serà impartida per professorat de l'especialitat amb l'atribució docent necessària regulada en els reials decrets dels títols de Formació Professional del sistema educatiu i titulacions equivalents a l'efecte de docència.  
En relació amb els centres integrats de Formació Professional, caldrà ajustar-se al que disposa el Reial Decret 1558/2005, de 23 de desembre, en matèria de docència, informació i orientació professional.  
Quint. Tutories  
El tutor o tutora del grup en els cicles formatius de Formació Professional, a més de la tutoria docent, assumirà les funcions següents en relació amb el mòdul de Formació en Centres de Treball (FCT):  
a) Presidir les juntes d'avaluació del mòdul professional d'FCT.  
b) Assignar l'alumnat als llocs formatius atenent als criteris que prèviament determine l'equip docent del grup.   
c) Omplir la documentació corresponent a l'alumnat del seu grup.  
d) Elaborar el programa formatiu del mòdul professional d'FCT en col·laboració amb l'/la instructor/a del centre de treball.   
e) Decidir la seqüenciació de les pràctiques formatives en diverses empreses en el cas que això siga necessari.  
f) Dur a terme el seguiment del mòdul professional d'FCT en col·laboració amb l'/la instructor/a.  
g) Atendre l'alumnat quinzenalment o amb la periodicitat que s'establisca en el centre educatiu, i telemàticament amb caràcter permanent, durant el període de realització de pràctiques formatives, amb l'objecte de valorar el desenrotllament del programa formatiu i establir els suports educatius necessaris.   
h) Avaluar, junt amb l'equip docent i havent oït l'/la instructora/a del centre de treball, el mòdul professional d'FCT.  
i) Establir contactes amb els centres de treball de l'entorn per a promoure nous concerts de col·laboració, així com mantindre relacions fluides que faciliten la inserció laboral de l'alumnat.  
j) Orientar l'alumnat, en col·laboració amb el professor de FOL i el departament d'orientació, a l'inici de les pràctiques formatives, sobre els aspectes conduents a una òptima realització del mòdul professional d'FCT.  
k) Informar sobre la tramitació de renúncies, suspensions, exempcions i vetlar perquè estes es facen dins del termini i en la forma escaient.  
l) Informar al principi del curs l'alumnat, els pares i mares o els representants legals de l'alumnat menor d'edat, de tot allò que els concernisca en relació amb el desenrotllament del mòdul professional d'FCT.  
m) Elaborar el programa de seguiment i visites de l'alumnat en pràctiques perquè puga ser autoritzat per la direcció del centre educatiu.  
n) Elaborar les adaptacions curriculars en els casos que corresponga en col·laboració amb el departament d'orientació, havent oït l'equip docent.   
o) Proposar als caps de pràctiques formatives, o si no n'hi ha al coordinador de cicles, o als caps d'estudis quan no existisca cap dels càrrecs anteriors, les sol·licituds de permisos extraordinaris perquè siguen tramitades.   
p) Proporcionar a l'alumnat en pràctiques formatives, amb la col·laboració del professor de FOL i de l'equip docent, la informació i assessorament necessari quant a seguretat i prevenció de riscos laborals associats a les diferents places formatives, així com vetlar perquè l'alumnat complisca els protocols corresponents.  
q) Elaborar la memòria final de pràctiques del grup de què ha sigut tutor/a.  
r) Donar difusió entre l'alumnat de tots aquells programes institucionals que tinguen com a objecte millorar el procés de pràctiques formatives o la seua inserció laboral.   
s) Detectar necessitats d'informació i/o formació dels instructors/es, i proposar als caps del departament de pràctiques la realització d'activitats conduents a la seua formació abans de l'inici de les pràctiques.  
Sext. Mòdul professional de Projecte  
1. Els cicles formatius de grau superior incorporen un mòdul professional de Projecte, que es definix d'acord amb les característiques de l'activitat laboral de l'àmbit del cicle formatiu de grau superior corresponent, i amb aspectes relatius a l'exercici professional i a la gestió professional, segons el que establix l'article 12 del Reial Decret 1538/2006, de 15 de desembre. Té per objecte la integració de les diverses capacitats i coneixements del currículum del cicle formatiu que inclou les variables tecnològiques i organitzatives relacionades amb el títol.  
2. La tutoria del mòdul professional de Projecte s'organitzarà sobre la base de la tutoria individual i col·lectiva i l'atribució docent anirà a càrrec del professorat que impartisca docència en el cicle formatiu, d'acord amb les condicions següents:  
a) La tutoria col·lectiva serà exercida per un professor o una professora de la família professional, preferentment el tutor o tutora del segon curs amb càrrec a les seues hores de tutoria, que es designarà pel director o la directora del centre docent, a proposta del cap d'estudis de Formació Professional, o si no n'hi ha del coordinador de cicles formatius i del cap d'estudis del centre educatiu. Este professorat s'encarregarà de la formació de l'alumnat que s'ha de tutelar en la gestió de projectes i de la planificació del desenrotllament del projecte individual que cada alumne o alumna haja de realitzar.  
b) La tutoria individual del mòdul de Projecte serà exercida per un professor o una professora, que es designarà segons el procediment que figura en el punt 4, lletra b), d'este apartat. Qui exercisca la tutoria individual orientarà i assessorarà l'alumne o alumna en el procés de desenrotllament del projecte. Així mateix, s'encarregarà de la coordinació amb el tutor o tutora d'empresa o entitat col·laboradora que, si és el cas, participe en l'elaboració del projecte.   
3. Amb caràcter general, el mòdul professional de Projecte es desenrotllarà simultàniament al mòdul de Formació en Centres de Treball, en els períodes següents:  
a) Primer període: es realitzarà en el tercer trimestre del segon curs acadèmic dels cicles formatius.  
b) Segon període: es durà a terme en el primer trimestre del curs acadèmic següent a aquell en què s'haja realitzat el primer període, per a l'alumnat que no ha pogut realitzar el mòdul professional d'FCT en el tercer trimestre del segon curs.  
4. El mòdul professional de Projecte tindrà les següents fases de realització.  
a) Presentació i valoració de la proposta  
Els projectes podran ser proposats per l'alumnat o pel departament de Família Professional corresponent al cicle formatiu.  
Quan el projecte a realitzar siga plantejat per l'alumne o alumna, es presentarà una proposta sobre el contingut del projecte que es proposa realitzar en el mes anterior a la data de realització de l'avaluació prèvia a la incorporació al primer període de realització del mòdul de Formació en Centres de Treball.   
L'equip docent del grup presidit pel tutor o la tutora que exercix la tutoria col·lectiva del projecte valorarà la proposta de projecte presentada per cada alumne o alumna, tenint en compte, almenys, la seua adequació als continguts abordats en el cicle formatiu i la possibilitat de realització efectiva del projecte en els terminis previstos.   
b) Designació de tutor o tutora individual del projecte  
L'equip docent del grup acordarà, en reunió convocada a este efecte, la designació dels tutors o tutores individuals. La dita designació recaurà preferentment entre el professorat que quede alliberat d'hores en el període lectiu de realització del mòdul de Projecte. Entre el dit professorat podrà figurar aquell que exercisca les tutories col·lectives. La designació de tutors o tutores individuals atendrà un repartiment proporcional del nombre de projectes a tutelar.   
c) Acceptació de la proposta i/o assignació de projectes  
L'equip docent del grup procedirà a l'assignació de projectes o a l'acceptació dels proposats per l'alumnat. L'equip docent del grup decidirà si accepta o no la proposta de projecte presentada per l'alumnat, fent-ho constar per mitjà d'una acta que es publicarà en el tauler d'anuncis del centre docent.   
L'alumnat a qui l'equip docent del grup no accepte la proposta de projecte, disposarà d'un termini de quinze dies hàbils, després d'haver-ne notificat les causes de manera individualitzada a l'alumnat, per a introduir les modificacions oportunes o procedir a la presentació d'una proposta nova. Transcorregut el dit termini, si no s'han presentat modificacions o una proposta nova que haja sigut acceptada, es considerarà que l'alumne/a renuncia a la convocatòria del mòdul.   
d) Registre de la proposta  
Una vegada assignats els projectes o acceptada la proposta del projecte per l'equip docent del grup, i designada la tutoria individual d'este, quedarà registrada en la secretaria del centre docent. El registre de la proposta haurà de fer-se almenys dos mesos abans de la data que el centre establisca per a la seua exposició o defensa.   
Una vegada registrada la proposta, l'alumne o l'alumna podrà sol·licitar la renúncia a la convocatòria segons s'establix en la normativa vigent sobre avaluació.  
e) Entrega, exposició o defensa  
Una vegada acceptada la proposta del projecte o assignat este, el tutor o la tutora individual fixarà les dates en què l'alumnat haurà d'entregar, exposar i defendre cada projecte. Les dites dates seran publicades en el tauler d'anuncis del centre docent. L'absència de presentació del projecte tindrà la consideració de convocatòria consumida, excepte si es presenta la corresponent renúncia en els termes que preveu la normativa d'avaluació de cicles formatius de Formació Professional.  
5. Per a l'avaluació del Projecte es constituirà un tribunal que estarà format, almenys, pel cap de departament de família professional, que actuarà de president, el tutor o la tutora individual i qui haja exercit la tutoria col·lectiva. En el cas que les dos tutories hagen sigut exercides per la mateixa persona, la direcció del centre docent designarà un professor o professora de l'equip docent del grup.  
A fi de possibilitar la incorporació en el mòdul de Projecte de les competències adquirides en el període de pràctiques en empresa, el dit mòdul s'avaluarà una vegada cursat el mòdul de Formació en Centres de Treball.  
6. La qualificació del mòdul de Projecte serà numèrica, d'u a deu, sense decimals. Es consideren positives les qualificacions iguals o superiors a cinc punts.  
Els criteris de qualificació, com a percentatge de la nota final, seran els següents:  
a) Aspectes formals (presentació, estructura documental, organització i redacció, entre altres): 20%.  
b) Continguts (dificultat, grau de resolució de la proposta, originalitat, actualitat, alternatives presentades i resultats obtinguts, entre altres): 50%.  
c) Exposició i defensa (qualitat de l'exposició oral i de les respostes a les preguntes plantejades pels membres del tribunal): 30%.  
Cada membre emetrà una qualificació sobre cada apartat, de les quals en cada cas s'obtindrà la mitjana. La qualificació final serà la suma de les mitjanes dels diversos apartats sense cap xifra decimal per a la qual cosa s'utilitzarà la regla de l'arredoniment.  
Si el projecte no obté una qualificació positiva en el primer període de realització, el tribunal elaborarà un informe en què consten els defectes que hagen de ser esmenats. L'alumne o l'alumna, amb l'orientació del tutor o de la tutora individual, podrà completar o modificar el projecte inicial, perquè puga ser presentat, avaluat i qualificat en el segon període de realització.  
7. El centre docent fomentarà la creació d'un fons documental amb un exemplar de cada projecte, a partir dels projectes originals amb indicació de l'autoria, i conservarà la informació més rellevant sobre cada un, per a posteriors consultes.  
8. Els autors dels projectes tenen plena disposició i dret exclusiu a l'explotació del projecte presentat, sense més limitacions que les contingudes en el Reial Decret Legislatiu 1/1996, de 12 d'abril, en matèria de propietat industrial i intel·lectual, sense perjuí de la qual cosa haurà de cedir al centre el projecte a efectes acadèmics.  
9. L'avaluació i règim d'impugnacions del mòdul de Projecte es regirà per la normativa d'avaluació de l'alumnat de cicles formatius de Formació Professional.  
Sèptim. Organització i coordinació del mòdul de Projecte  
1. S'establirà un període d'inici, coordinat pel tutor col·lectiu, amb almenys sis hores presencials en el centre docent per a professorat i alumnat, que es dedicarà al plantejament, disseny i adequació dels diversos projectes a realitzar.   
2. S'establirà un període de tutoria a càrrec del tutor o els tutors o tutores individuals, amb tres hores setmanals i presencials en el centre docent per a professorat, que es dedicarà al seguiment dels diversos projectes durant el seu desenrotllament. El professorat i l'alumnat podran utilitzar com a recurs aquelles tecnologies de la informació i la comunicació disponibles en el centre docent i que es consideren adequades.  
3. S'establirà un període de finalització amb almenys sis hores presencials en el centre docent per a professorat integrant del tribunal i alumnat, el qual es dedicarà a la presentació, exposició, valoració i avaluació dels diversos projectes.  
Octau. Avaluació  
1. L'avaluació de l'aprenentatge de l'alumnat dels cicles formatius es farà per mòduls professionals. L'avaluació de les ensenyances de Formació Professional serà contínua i tindrà en compte el progrés de l'alumnat respecte a la formació adquirida en els distints mòduls que componen el cicle formatiu corresponent.   
Els processos d'avaluació s'adequaran a les adaptacions metodològiques de què haja pogut ser objecte l'alumnat amb discapacitat, al qual es garantirà l'accessibilitat a les proves d'avaluació.  
L'avaluació es realitzarà prenent com a referència els resultats d'aprenentatge i els criteris d'avaluació dels mòduls professionals, així com els objectius generals del cicle formatiu.   
La superació d'un cicle formatiu requerirà l'avaluació positiva de tots els mòduls que el componen.  
2. L'aplicació del procés d'avaluació contínua de l'alumnat requerix l'assistència regular a les classes i activitats programades per als distints mòduls professionals del cicle formatiu.  
Per a això, en règim presencial, serà necessària l'assistència almenys al 85% de les classes i activitats previstes en cada mòdul. En règim semipresencial o a distància serà necessària l'assistència almenys al 85% respecte del percentatge de presencialitat que estiga establit en els mòduls per als quals s'exigisca esta.  
La dita circumstància haurà de ser acreditada i certificada pels caps d'estudis a partir de les comunicacions de faltes d'assistència fetes pel professorat que impartix la docència. L'incompliment del dit requisit suposarà la pèrdua del dret a l'avaluació contínua en el mòdul en què no s'haja arribat a l'assistència mínima i podrà suposar l'anul·lació de matrícula per inassistència en aplicació del que disposa l'apartat dotze.  
3. El procés d'avaluació de l'alumnat de Formació Professional implica, almenys, les actuacions següents:  
a) avaluació de cada mòdul professional;  
b) avaluació de tots els mòduls professionals realitzats en el centre educatiu, abans d'iniciar la Formació en Centres de Treball, a excepció del mòdul de Projecte en el cas de cicles de grau superior establits a l'empara de la LOE.  
c) avaluació del mòdul de Formació en Centres de Treball i, si és el cas, del mòdul de Projecte.  
d) qualificació final del cicle formatiu.  
En les sessions d'avaluació, que presidirà el tutor del grup, estarà present l'equip docent i, si n'hi ha, el professorat especialista del cicle.  
4. Al finalitzar el període corresponent als mòduls professionals impartits en el centre educatiu, i amb antelació a l'inici de la Formació en Centres de Treball, i si és el cas al mòdul de Projecte, tindrà lloc una sessió d'avaluació en què es decidirà la qualificació final dels distints mòduls professionals cursats. L'equip docent determinarà, tenint en compte el que s'especifica en els apartats setze i dèsset d'esta resolució, l'accés al mòdul professional d'FCT i, si és el cas, a la realització del mòdul de Projecte.  
5. En l'avaluació del mòdul d'FCT col·laborarà el responsable de formació de l'alumnat designat pel centre de treball (instructor) durant el seu període d'estada en aquell. Esta col·laboració en l'avaluació es concretarà de la manera següent:   
- Durant el desenrotllament de l'FCT, valorant les activitats, indicades en l'Informe Valoratiu de l'Instructor, realitzades per l'alumnat, per mitjà de trobades amb el professor tutor en les seues visites periòdiques al centre de treball, així com en les comunicacions telemàtiques o d'un altre tipus.  
- Al final del procés, emetent un informe final individualitzat.  
Si el mòdul professional d'FCT s'ha realitzat en diverses empreses, es demanarà un Informe Valoratiu de l'Instructor de cada empresa.  
Per a efectuar l'avaluació es comptarà amb els documents següents:  
- L'Informe Valoratiu de l'Instructor.  
- Els fulls setmanals de seguiment elaborats per l'alumne o alumna.   
- Els documents que puga requerir el professor tutor per a realitzar una avaluació sistemàtica i objectiva.  
Se celebrarà almenys una sessió d'avaluació cada trimestre lectiu, en la qual es qualificarà el mòdul d'FCT de l'alumnat que l'haja finalitzat.  
L'acta d'avaluació del mòdul d'FCT serà formalitzada pel tutor i l'equip docent, i complementarà l'avaluació de la resta de mòduls del cicle formatiu quan la dita avaluació s'haja realitzat amb resultat positiu.  
6. L'expressió de l'avaluació final de cada un dels mòduls professionals que componen el cicle formatiu es realitzarà en forma de qualificacions numèriques compreses entre 1 i 10, sense decimals.  
Es consideraran positives les qualificacions iguals o superiors a cinc, i negatives les restants.  
La qualificació del mòdul professional de Formació en Centres de Treball s'expressarà en termes d'Apte/Apta o No apte/No apta.  
Els mòduls professionals convalidats, o que hagen sigut objecte de correspondència amb la pràctica laboral es qualificaran, respectivament, amb les expressions Convalidat i Exempt/Exempta.   
Un mòdul superat en un cicle formatiu comporta el manteniment de la qualificació del mateix mòdul amb idèntic codi i denominació en qualsevol altre cicle sense que això supose la convalidació del mòdul.  
Per a indicar que un mòdul ha sigut superat en una convocatòria prèvia s'utilitzarà l'abreviatura (AA), Aprovat amb Anterioritat, a la qual, a més, s'adjuntarà la qualificació numèrica obtinguda en la convocatòria anterior.  
7. Qualificació final del cicle formatiu  
Una vegada superats tots els mòduls professionals que constituïxen el cicle formatiu, es determinarà la seua qualificació final. Per a això, es calcularà la mitjana aritmètica simple de les qualificacions dels mòduls professionals que tenen valoració numèrica; del resultat es prendrà la part entera i les dos primeres xifres decimals, arredonint per excés la xifra de les centèsimes si la de les mil·lèsimes resulta ser igual o superior a 5.  
En el dit càlcul, per tant, no es tindran en compte les qualificacions d'Apte/Apta, Convalidat i Exempt/Exempta.  
Nové. Consell Orientador   
Els equips docents dels centres educatius, en col·laboració amb el departament d'orientació dels centres, organitzaran les activitats necessàries per a la correcta orientació educativa i professional dels alumnes, especialment pel que fa a les distintes opcions educatives i a la transició del sistema educatiu al món laboral.  
Esta orientació formarà part de la funció docent i es plasmarà en un informe d'orientació sobre el futur acadèmic i professional de l'alumnat, el qual no serà prescriptiu i tindrà caràcter confidencial.  
Deu. Matrícules i convocatòries  
1. L'alumnat podrà matricular-se per a cursar un mateix mòdul professional un màxim de tres vegades.  
L'alumnat podrà disposar per cada curs acadèmic, per als mòduls impartits en el centre educatiu, d'una convocatòria ordinària i d'una altra d'extraordinària com a màxim.  
Igualment, podrà presentar-se a l'avaluació i qualificació final d'un mateix mòdul professional, incloses les convocatòries ordinàries i les extraordinàries, un màxim de quatre vegades a excepció del mòdul d'FCT al qual només podrà presentar-se en dos convocatòries.  
La matrícula en cicles de curta duració establits a l'empara de la Llei Orgànica 1/1990, de 3 d'octubre, d'Ordenació General del Sistema Educatiu, podrà incloure la matrícula, en primer curs, del mòdul de Formació en Centres de Treball exclusivament a l'efecte de sol·licitar l'exempció total d'este mòdul i condicionada a la resolució favorable de l'exempció total del mòdul.  
La matrícula en règim semipresencial o a distància podrà incloure la matrícula del mòdul d'FCT condicionada al que disposa la normativa reguladora d'ordenació i organització acadèmica dels cicles formatius de Formació Professional.  
Les activitats del mòdul professional de Formació en Centres de Treball només podran realitzar-se dos vegades, la segona vegada preferentment en un centre de treball distint de la primera.  
La no-presentació a una convocatòria sense la renúncia prèvia a la mateixa segons el que extablix a l'apartat Tretze es farà constar com No Avaluat/ No Avaluada i serà computada a l'efecte de la limitació indicada.  
2. L'alumnat que haja esgotat el nombre de convocatòries establides podrà optar a les alternatives següents per a superar els diferents mòduls pendents:  
a) Realització de les proves lliures per a l'obtenció dels títols de Tècnic i de Tècnic Superior de Formació Professional que anualment es convoquen.  
b) Matriculació en l'oferta semipresencial o a distància que s'oferisca per a cada curs escolar.  
c) Sol·licitud de convocatòria extraordinària o de gràcia davant de la Direcció Territorial d'Educació corresponent.   
3. Convocatòries ordinàries:  
Es faran al finalitzar el tercer trimestre del curs acadèmic per als mòduls del primer curs, tant dels cicles curts com dels de llarga duració.  
Es faran al finalitzar el període corresponent als mòduls professionals impartits en el centre educatiu, primer o segon trimestre, per als mòduls del 2n curs dels cicles de llarga duració.  
4. Convocatòries extraordinàries:  
a) Es faran després de la convocatòria ordinària per als mòduls pendents del primer curs, tant per als alumnes de primer com per als de segon curs amb mòduls pendents de primer.  
b) Es faran al finalitzar el tercer trimestre per als mòduls pendents del segon curs en els cicles llargs.  
Onze. Anul·lació de matrícula a instància de l'interessat  
1. L'alumnat o els seus representants legals tenen dret a l'anul·lació de la matrícula del curs, la qual implica la pèrdua dels seus drets a l'ensenyança, avaluació i qualificació de tots els mòduls professionals en què s'haja matriculat.   
2. L'alumnat matriculat en règim semipresencial o a distància podrà sol·licitar l'anul·lació de matrícula del curs o bé sol·licitar l'anul·lació de matrícula de mòduls concrets. En els dos casos perdrà els drets a l'ensenyança, avaluació i qualificació dels corresponents mòduls atenent a la seua normativa específica.  
3. Les sol·licituds d'anul·lació de matrícula hauran de presentar-se per mitjà del model publicat per orde de la conselleria competent en matèria d'educació, davant de la direcció del centre en què l'alumne o alumna curse estudis, almenys dos mesos abans del final del període lectiu corresponent als mòduls professionals a impartir en el centre educatiu.   
Quan la matrícula només incloga el mòdul de Formació en Centres de Treball, l'anul·lació se sol·licitarà abans de l'inici d'este.   
4. La direcció del centre on l'alumne o alumna curse estudis resoldrà la sol·licitud, en el termini d'un mes, a comptar de l'endemà de ser presentada, havent oït, si és el cas, l'equip docent i el departament d'orientació, mitjançant una resolució que es comunicarà a l'interessat o la interessada segons el model publicat per orde de la conselleria competent en matèria d'educació. Una còpia de la dita resolució s'adjuntarà a l'expedient acadèmic de l'alumne o alumna i es notificarà, si és el cas, al centre públic al qual està adscrit el centre privat. El silenci administratiu tindrà caràcter estimatori. Contra la resolució desestimatòria es podrà interposar recurs d'alçada davant de la direcció territorial d'educació corresponent, en el termini d'un mes a comptar de l'endemà de la notificació, la resolució de la qual posarà fi a la via administrativa.  
5. L'alumnat a qui se'n concedisca l'anul·lació no serà inclòs en les actes d'avaluació i, en conseqüència, no li seran computades les convocatòries a què la matrícula li haja donat dret. A més, l'alumnat que cursa les ensenyances en un centre sostingut amb fons públics, perdrà el dret de reserva de la plaça per a posteriors cursos acadèmics, per la qual cosa, si en el futur vol continuar els dits estudis, haurà de concórrer novament al procediment general d'admissió que s'establisca.  
6. L'anul·lació de matrícula és independent de la renúncia a convocatòries concretes de mòduls que puguen sol·licitar-se, sense que la renúncia a convocatòries implique la renúncia de la matrícula.  
El contingut d'este apartat s'establix sense perjuí del que disposa la normativa vigent d'avaluació i sobre la renúncia a convocatòries de mòduls professionals per determinades circumstàncies personals establida a l'apartat tretze.  
Dotze. Anul·lació de matrícula per inassistència  
1. En règim presencial, l'assistència a les activitats de formació és la condició necessària que, amb caràcter general, manté vigent la matrícula en el cicle formatiu, sense perjuí del que disposa el punt 6.   
2. En el període que transcórrega des de l'inici del curs escolar fins a la finalització al mes d'octubre, quan un alumne o alumna acumule un nombre de faltes d'assistència injustificades, o amb justificació improcedent, igual o superior a l'establit en l'apartat següent, el director o directora del centre, a proposta del tutor o tutora del grup d'alumnes, acordarà l'anul·lació de matrícula que s'haja formalitzat.  
3. Juntament amb els documents de matrícula, el centre expedirà una comunicació a l'alumnat o als seus representants legals, en cas que siguen menors d'edat, del nombre de faltes no justificades que determina l'anul·lació de la matrícula per inassistència de cada mòdul. En la comunicació s'indicarà de manera expressa els efectes que la no-justificació de les faltes pot tindre respecte a la vigència de la matrícula, així com el límit establit per a la seua anul·lació. L'alumnat o els seus representants legals firmaran l'acceptació de les dites condicions. Així mateix, a l'inici de les activitats lectives, el tutor o tutora ha d'informar l'alumnat del que disposa este apartat.  
4. El nombre de faltes no justificades, o amb justificació improcedent, que determina l'anul·lació de la matrícula prevista en l'apartat anterior serà el que equivalga al 15 per 100 de les hores de formació en el centre educatiu que corresponguen al total dels mòduls en què l'alumnat estiga matriculat, excloent-hi els mòduls professionals pendents de cursos anteriors, si n'hi haguera, i els que hagen sigut objecte de convalidació o renúncia a la convocatòria. Així mateix, serà causa de la dita anul·lació de matrícula la inassistència no justificada de l'alumne o alumna a les activitats formatives durant un període de deu dies lectius consecutius.  
5. L'anul·lació de matrícula de l'alumne o alumna en el cicle formatiu per les causes establides en este apartat s'ajustarà al procediment següent:  
a) Arribat al límit del 15 per 100 de faltes, o complits els deu dies lectius d'inassistència continuada sense justificar o amb justificació improcedent, el director o directora del centre comunicarà a l'alumne o als seus representants legals l'anul·lació de la matrícula per inassistència, amb el tràmit previ d'audiència a l'interessat en el termini de dos dies hàbils.   
b) La resolució adoptada podrà ser recorreguda en alçada davant de la Direcció Territorial d'Educació corresponent en el termini d'un mes a comptar de l'endemà de la seua notificació. La seua resolució posarà fi a la via administrativa.  
c) Una còpia de la resolució de l'anul·lació de la matrícula s'adjuntarà a l'expedient acadèmic de l'alumne o alumna.   
d) En el cas d'alumnat de centres privats o privats concertats, les comunicacions seran realitzades pel director o directora del centre públic a petició del director o directora del centre privat o privat concertat adscrit, una vegada que s'ha comprovat que s'han dut a terme els tràmits previstos en este apartat.  
e) Les comunicacions s'efectuaran de manera que quede constància documentada o justificant de recepció d'estes.  
6. Als efectes del que preveu este apartat, es consideren faltes justificades les absències derivades de malaltia o accident de l'alumne, atenció a familiars o qualsevol altra circumstància extraordinària estimada pel director o directora del centre on cursa els estudis.  
L'alumne o alumna aportarà la documentació que justifique degudament la causa de les absències.  
7. L'alumne o alumna a qui s'anul·le la matrícula per inassistència, perdrà la condició d'alumne o alumna del cicle formatiu i, en conseqüència, no s'inclourà en les actes d'avaluació final. A més, en els centres sostinguts amb fons públics perdrà el dret de reserva de plaça com a alumne repetidor o alumna repetidora, i, si en el futur vol continuar les dites ensenyances, haurà de concórrer novament al procés general d'admissió que estiga establit.  
8. Quan la superació del 15% d'hores d'inassistència, injustificades o amb justificació insuficient, o de 10 dies lectius consecutius, es produïsca després del mes d'octubre també s'acordarà l'anul·lació de matrícula, excepte en el cas que no hi haja oferta pública del cicle formatiu en règim semipresencial o a distància en la província, i en este cas el dit alumnat perdrà el dret a l'avaluació contínua i només podrà presentar-se a l'avaluació final dels mòduls corresponents.   
9. Els centres establiran el procediment per mitjà del qual es registraran les faltes d'assistència a les activitats de formació que es realitzen en el centre educatiu.   
Tretze. Renúncia a la convocatòria  
1. A fi de no esgotar el límit de les convocatòries establides per als mòduls professionals de formació en el centre educatiu, l'alumnat o els seus representants legals podran renunciar a l'avaluació i qualificació d'una o de les dos convocatòries del curs acadèmic de tots o d'algun dels mòduls, sempre que concórrega alguna de les circumstàncies següents:  
a) Malaltia prolongada o accident de l'alumne o alumna.  
b) Obligacions de tipus personal o familiar apreciades per l'equip directiu del centre que condicionen o impedisquen la dedicació normal a l'estudi.  
c) Exercici d'un lloc de treball.  
d) Maternitat o paternitat, adopció o acolliment.  
e) Altres circumstàncies, degudament justificades, que tinguen caràcter excepcional.  
La sol·licitud perquè s'admeta la renúncia a la convocatòria es presentarà, segons el model publicat per orde de la conselleria competent en matèria d'educació, amb una antelació mínima d'un mes de la data de l'avaluació final del mòdul o els mòduls afectats per la renúncia.   
El director o directora del centre públic on conste l'expedient acadèmic de l'alumne o alumna resoldrà la petició en el termini màxim de deu dies hàbils; incorporarà una còpia al dit expedient i ho comunicarà a l'interessat o interess tenint el silenci administratiu caràcter desestimatori. Contra la resolució desestimatòria, que serà motivada, es podrà interposar recurs d'alçada davant de la Direcció Territorial d'Educació corresponent, en el termini d'un mes a comptar de l'endemà de la notificació i la seua resolució posarà fi a la via administrativa.  
2. Amb este mateix fi, quan es produïsca alguna de les circumstàncies descrites en l'apartat anterior, l'alumnat o els seus representants legals podran renunciar a l'avaluació i qualificació d'una o de les dos convocatòries previstes per al mòdul d'FCT.  
La renúncia a l'avaluació i qualificació en alguna convocatòria del mòdul d'FCT implica, al seu torn, la renúncia en la mateixa convocatòria a l'avaluació i qualificació del mòdul professional de Projecte, si és el cas.  
La sol·licitud perquè s'admeta la dita renúncia es podrà efectuar durant tot el període previst per a la realització del mòdul d'FCT. El director o directora del centre públic on conste l'expedient acadèmic de l'alumne o alumna resoldrà la petició en el termini de cinc dies hàbils i incorporarà una còpia de la resolució al dit expedient.   
Quan la resolució adoptada siga favorable, si l'alumne o alumna disposa d'una nova convocatòria per al mòdul d'FCT en el mateix curs acadèmic, l'equip docent podrà decidir si les hores efectuades fins al moment de la concessió de la renúncia a la convocatòria, amb un mínim de 100, li seran comptabilitzades com a realitzades i, en conseqüència, només haurà de dur a terme les hores que li falten fins a completar les assignades al dit mòdul professional. També podrà prendre's esta decisió per l'equip docent si la convocatòria següent de què dispose l'alumne o alumna correspon a un curs acadèmic posterior i es matricula en el mateix centre educatiu; si continua els estudis en un altre centre, haurà de realitzar novament el total d'hores atribuït al mòdul d'FCT.  
3. Quan les activitats de recuperació d'un mòdul professional qualificat negativament en la convocatòria ordinària no puguen efectuar-se en període lectiu, el professor o professora responsable del dit mòdul farà constar si considera que l'alumne o alumna està en condicions de realitzar autònomament les activitats planificades i afrontar amb possibilitats d'èxit l'avaluació extraordinària. Si no és així, l'alumne o alumna podrà decidir presentar-se a la prova de l'avaluació extraordinària o, a fi de no esgotar el nombre màxim de convocatòries establides, renunciar només per una vegada a la convocatòria.   
4. Les raons que s'al·leguen per a la renúncia han de justificar-se sempre documentalment.  
Catorze. Accés a la convocatòria extraordinària  
1. Els alumnes que no superen algun mòdul professional en la convocatòria ordinària disposaran en el mateix curs escolar d'una convocatòria extraordinària de recuperació.  
2. A fi de facilitar a l'alumnat la recuperació dels aprenentatges en els mòduls professionals que no haja superat, el professor o la professora de cada mòdul professional organitzarà un programa de recuperació que contindrà les activitats, el moment en què es realitzaran i la seua avaluació. Les activitats que haurà de realitzar l'alumne o l'alumna per a superar les dificultats que van ocasionar la qualificació negativa del mòdul corresponent podran consistir en exercicis escrits o orals, realització de treballs i pràctiques, presentació de tasques incloses en el programa de recuperació o altres que estime convenients seguint els criteris establits per l'equip docent en la concreció curricular de cada cicle formatiu inclosa en el Projecte Educatiu o, si és el cas, en la Programació General Anual (PGA) del centre i en les respectives programacions docents.   
3. El programa de recuperació es dissenyarà de manera diferenciada segons els períodes o moments d'aplicació, que podran ser els següents:  
a) Programa de recuperació de mòduls no superats en l'avaluació final ordinària del primer curs. Es dissenyarà perquè l'alumnat el realitze durant el període estival, sense assistir a classes ni a tutories però comptant amb l'orientació prèvia del professorat.  
b) Programa de recuperació dels mòduls professionals no superats en l'avaluació final extraordinària del primer curs. Es dissenyarà perquè l'alumnat el puga realitzar simultàniament als mòduls de segon curs, tenint en compte que no es garantirà la seua assistència a les classes del mòdul o mòduls pendents.  
c) Programa de recuperació dels mòduls professionals de segon curs no superats després de l'avaluació final que se celebre prèviament a l'inici del primer període de realització del mòdul professional de Formació en Centres de Treball. Este programa incorporarà les activitats que l'alumnat efectuarà durant el tercer trimestre de l'any acadèmic, amb docència directa per part del professorat responsable de cada mòdul professional.  
d) Programa de recuperació de mòduls no superats`, que es compatibilitzarà amb la realització del mòdul de Formació en Centres de Treball i/o de Projecte. Es dissenyarà perquè l'alumnat el faça simultàniament, compatibilitzant l'assistència a classes i/o comptant amb tutories i orientació del professorat corresponent.  
4. Quan les activitats de recuperació d'un mòdul professional qualificat negativament en la convocatòria ordinària no puguen efectuar-se en període lectiu, el professor o professora responsable del dit mòdul farà constar si considera que l'alumne o alumna està en condicions de realitzar autònomament les activitats planificades i afrontar amb possibilitats d'èxit l'avaluació extraordinària. Si no és així, l'alumne o alumna podrà decidir si es presenta a la prova de l'avaluació extraordinària o, a fi de no esgotar el nombre màxim de convocatòries establides, renunciar només per una vegada a la convocatòria.   
Les raons que s'al·leguen per a la renúncia han de justificar-se sempre documentalment.  
Quinze. Promoció a segon curs. Cicles llargs  
Si al finalitzar la convocatòria ordinària l'alumnat té pendents de superació mòduls la suma horària dels quals no siga superior a 240 hores, podrà accedir al curs següent. L'avaluació dels mòduls pendents corresponents es realitzarà en la convocatòria extraordinària atenent al programa de recuperació proposat.  
Si al finalitzar la convocatòria ordinària els mòduls no superats sumen més de 240 hores, l'equip docent proposarà a l'alumnat repetir de manera presencial els mòduls pendents o accedir a la convocatòria extraordinària, la qual cosa s'indicarà en l'acta corresponent.  
En el cas que l'equip docent haja proposat la repetició dels mòduls pendents, la no-presentació a la convocatòria extraordinària no comptarà als efectes de les limitacions indicades en el punt deu. Si després de la convocatòria extraordinària les hores lectives dels mòduls pendents sumen més de 240 hores, l'alumnat haurà de cursar-los novament i no es permetrà que accedisca a segon curs.  
Si, per contra, els mòduls pendents sumen 240 hores o menys, l'alumne promocionarà a segon curs i haurà de realitzar les activitats de recuperació que, per als dits mòduls, programe l'equip docent.  
Setze. Accés al mòdul professional d'FCT en els cicles curts LOGSE  
Amb caràcter general, per a accedir a la realització del mòdul professional d'FCT, l'alumnat haurà d'haver superat tots els mòduls del cicle impartits en el centre educatiu.  
El mòdul professional d'FCT es realitzarà durant el segon curs escolar, per la qual cosa l'alumnat haurà de formalitzar la matrícula d'este mòdul. No obstant això, la matrícula en cicles de curta duració establits a l'empara de la LOGSE podrà incloure, en primer curs, la matrícula del mòdul professional d'FCT exclusivament a l'efecte de sol·licitar l'exempció total del mòdul i condicionada a la resolució favorable de l'exempció total d'este.  
No obstant això, l'alumnat que tinga pendent de superació un o més mòduls la suma horària dels quals siga igual o inferior a 240 hores, podrà accedir o no al mòdul professional d'FCT en funció de la decisió de l'equip docent:  
a) Si s'autoritza que accedisquen a l'FCT, hauran de presentar-se per a recuperar els mòduls pendents. Per això, durant el període de realització del mòdul professional d'FCT hauran de compatibilitzar-lo amb l'assistència a classe i/o el seguiment de les activitats de recuperació que s'establisquen.  
L'alumnat formalitzarà la matrícula dels mòduls pendents i del mòdul professional d'FCT.  
b) Si l'equip docent no autoritza l'accés al mòdul professional d'FCT, hauran de repetir com a alumnes escolaritzats el mòdul o mòduls pendents, i només es matricularan d'estos mòduls.  
Dèsset. Accés a l'FCT en els cicles llargs  
Amb caràcter general, per a accedir a la realització del mòdul professional d'FCT, l'alumnat haurà d'haver superat tots els mòduls del cicle impartits en el centre educatiu a excepció del mòdul de Projecte en cicles LOE.  
El mòdul professional d'FCT es realitzarà durant el segon curs escolar a partir dels mesos de gener o abril, segons que es tracte de cicles llargs amb un o dos trimestres en el centre educatiu, respectivament, i una vegada realitzada l'avaluació dels mòduls impartits en el centre educatiu. La dita avaluació no podrà celebrar-se abans de l'última setmana lectiva del mes de desembre o de l'última setmana lectiva del mes de març, respectivament, una vegada finalitzades les accions formatives i impartides les hores curriculars corresponents als dits mòduls.  
Després de l'avaluació de desembre o març, l'equip docent decidirà si els alumnes que tenen pendents mòduls (inclosos els possibles de 1r) accedixen o no al mòdul professional d'FCT, aplicant els mateixos criteris del punt anterior.  
Díhuit. Exempció del mòdul d'FCT  
1. Podrà determinar-se l'exempció total o parcial del mòdul professional d'FCT per la seua correspondència amb la pràctica laboral, sempre que s'acredite, almenys, un any a temps complet, o el seu equivalent a temps parcial, d'experiència relacionada amb els estudis professionals que permeten demostrar l'adquisició de les capacitats corresponents al mòdul professional d'FCT.   
2. L'alumnat que per la seua experiència laboral considere que té superats els objectius, expressats en termes de capacitats terminals (LOGSE) o resultats d'aprenentatge (LOE), del mòdul professional d'FCT, podrà sol·licitar-ne l'exempció, després de formalitzar la matrícula del mòdul o fora del període de matrícula, sempre amb una antelació mínima de 30 dies hàbils del començament previst de les pràctiques.  
3. Qui sol·licite l'exempció haurà de presentar en la secretaria del centre docent la documentació següent:  
a) Sol·licitud dirigida al titular o a la titular de la direcció del centre docent, degudament omplida segons el model oficial. Si es tracta d'un alumne/a amb matrícula en un centre docent de titularitat privada, haurà de dirigir la sol·licitud al titular o a la titular de la direcció del centre públic al qual estiga destinat després d'haver-ho comunicat prèviament a la direcció del centre en què estiga matriculat/ada.   
b) Acreditació de tindre experiència laboral d'almenys un any a temps complet, o del seu equivalent a temps parcial, relacionada amb el cicle formatiu que es cursa, que es justificarà aportant de manera acumulativa els documents següents:   
- Certificació de la Tresoreria General de la Seguretat Social o de la Mutualitat Laboral a la qual estiga afiliat/ada, en què conste l'empresa, la categoria laboral, el grup de cotització i el període de contractació, o si és el cas, el període de cotització en el Règim Especial de Treballadors Autònoms, o, si no, qualsevol altre mitjà de prova admés en dret.  
- Certificació de les empreses on haja adquirit l'experiència laboral, en què conste específicament la duració del contracte, les activitats realitzades i el període de temps en què s'ha dut a terme l'activitat. En el cas de treballadors/es per compte propi, certificació d'alta en el cens d'obligats tributaris, així com la declaració de l'interessat/ada de les activitats més representatives.  
- Quan les empreses o entitats a què es fa referència en el paràgraf anterior hagen cessat la seua activitat i siga impossible obtindre les certificacions mencionades anteriorment, l'alumne/a aportarà la documentació que acredite el cessament de l'activitat de l'empresa o entitat, juntament amb una declaració jurada on es descriguen les activitats exercides en la dita empresa o entitat.  
4. La direcció del centre docent públic que corresponga resoldrà sobre la concessió o no de l'exempció total o parcial amb un informe previ de l'equip docent del grup del centre públic o del centre privat adscrit, expedit després de l'anàlisi de la documentació aportada i a la vista dels criteris establits a este efecte en la concreció curricular corresponent d'acord amb els models oficials publicats per orde de la conselleria competent en matèria d'educació.  
5. L'acord de concessió o no de l'exempció total o parcial es comunicarà fefaentment per escrit a la persona sol·licitant.  
6. Una vegada concedida l'exempció es procedirà a registrar-la en l'expedient acadèmic de l'alumne/a a l'efecte de certificació acadèmica, i a l'esmentat expedient acadèmic s'adjuntarà una còpia de l'acord de concessió de l'exempció total o parcial.  
Dènou. Tipus d'exempció i efectes  
1. Les exempcions podran ser totals o parcials.  
2. L'exempció total és aquella que s'atorga a l'alumnat que acredite la capacitació suficient de, almenys, el 85% de les competències professionals establides en el programa formatiu. L'alumnat no cursarà el mòdul professional d'FCT i en el seu expedient acadèmic i actes d'avaluació constarà com a exempt del mòdul professional d'FCT.   
3. L'exempció parcial és aquella que s'atorga a l'alumnat que acredite la capacitació suficient de part de les competències professionals establides en el programa formatiu, però que no arribe al 85% d'estes competències. L'alumnat només realitzarà les activitats conduents a l'adquisició de les capacitats terminals (LOGSE) o resultats d'aprenentatge (LOE) que no haja adquirit.  
Vint. Període de realització de l'FCT  
El mòdul de Formació en Centres de Treball es realitzarà, amb caràcter general, al final del cicle formatiu i en calendari escolar lectiu.  
La realització del mòdul d'FCT en període extraordinari requerirà l'autorització expressa de la Inspecció Educativa o de la Direcció General d'Avaluació, Innovació i Qualitat Educativa i de la Formació Professional.  
L'alumnat matriculat en horari especial (nocturn) que haja de realitzar el mòdul professional d'FCT podrà completar-lo durant dos cursos acadèmics consecutius.  
Vint-i-un. Període extraordinari de realització del mòdul professional d'FCT  
1. Es podrà sol·licitar la realització o finalització del mòdul professional d'FCT en períodes de caràcter extraordinari per causes objectives com ara la falta de llocs formatius, l'estacionalitat del sector, la interrupció del període de pràctiques o qualsevol altra raó que faça impossible la completa realització de les pràctiques en el període ordinari, comptant en tot cas amb el consentiment del tutor/a i de l'alumnat afectat.  
2. S'entén per període extraordinari la realització de pràctiques:  
a) Abans de la finalització i avaluació de la resta de mòduls formatius a excepció del mòdul professional de Projecte en els cicles formatiusde grau superior.  
b) Durant el mes d'agost.  
c) En períodes escolars no lectius.  
d) Durant els caps de setmana o festes laborals, a excepció de les famílies professionals d'Hostaleria i Turisme, Activitats Físiques i Esportives, Indústries Alimentàries, Sanitat, Servicis Socioculturals i a la Comunitat, Imatge Personal, Comerç i Màrqueting i Activitats Maritimopesqueres per a l'alumnat embarcat.  
3. Per a la realització del mòdul professional d'FCT en períodes extraordinaris es requerirà autorització de la Inspecció Educativa, a petició de la direcció del centre i a instància de l'equip docent, i amb este efecte haurà d'incloure's justificació raonada, el calendari i horaris proposats, i els mecanismes per al seguiment i control tutorial. No obstant això, en el cas de realitzar el mòdul professional d'FCT en les vacacions de Pasqua o Nadal, en caps de setmana o en festes laborals, no caldrà l'autorització prèvia i serà suficient una comunicació prèvia a la Inspecció Educativa.  
La sol·licitud del període extraordinari haurà de formular-se, almenys, 30 dies hàbils abans de la data per a la qual se sol·licita autorització.  
En cap cas es podrà començar sense la corresponent autorització expressa de la corresponent Inspecció Educativa, que resoldrà esta autorització i ho notificarà al centre educatiu i a la Direcció General competent en matèria de Formació Professional.  
La sol·licitud extemporània determinarà la no-autorització de la realització del mòdul professional d'FCT en període extraordinari.  
4. L'alumnat que curse ensenyances semipresencials o a distància s'atindrà al que disposa la normativa que regula amb caràcter general el mòdul professional d'FCT. En conseqüència, haurà de cursar el mòdul professional d'FCT en la modalitat presencial.   
Vint-i-dos. Documents del procés d'avaluació  
1. D'acord amb l'apartat 7 de l'article 15 del Reial Decret 1538/2006, de 15 de desembre, els documents oficials del procés d'avaluació en les ensenyances de Formació Professional del sistema educatiu són: l'expedient acadèmic de l'alumne o alumna, les actes d'avaluació i els informes d'avaluació individualitzats. Els informes d'avaluació i els certificats acadèmics oficials són els documents bàsics que garantixen la mobilitat de l'alumnat.   
1) Expedient acadèmic de l'alumnat  
L'expedient acadèmic haurà d'incloure les dades d'identificació del centre educatiu i de l'alumne o alumna i la informació relativa al procés d'avaluació, així com els seus antecedents acadèmics i la informació relativa als canvis de centre i de domicili. S'ajustarà en el seu contingut i disseny al model oficial publicat per orde de la conselleria competent en matèria d'educació.  
En l'expedient acadèmic quedarà constància dels resultats de l'avaluació amb indicació expressa de la convocatòria, de les propostes de promoció i titulació i, si és el cas, de l'entrega del certificat acadèmic oficial a què es referix el punt 4 d'este apartat. Amb l'expedient acadèmic s'adjuntarà la documentació acreditativa dels requisits acadèmics exigibles per a cursar les ensenyances de Formació Professional i tota la documentació que acredite les diverses circumstàncies acadèmiques de cada alumne o alumna.  
2) Les actes d'avaluació  
a) L'acta és el document fonamental en què es deixa constància oficial de les qualificacions obtingudes per l'alumnat i es prendrà com a referent per a omplir la resta de documents d'avaluació i els certificats acadèmics. Els resultats de l'avaluació es registraran en dos tipus d'actes:  
- Acta d'avaluació final. Esta acta s'estendrà per a registrar els resultats i les decisions preses en les sessions d'avaluació final dels mòduls professionals de formació en el centre educatiu.  
El document oficial publicat per orde de la conselleria competent en matèria d'educació serà l'utilitzat per a registrar les dades corresponents a les avaluacions de les convocatòries, ordinària i extraordinària, de cada curs escolar. Comprendrà la relació nominal de l'alumnat que compon el grup, junt amb les qualificacions dels mòduls i les decisions de promoció al curs següent o al mòdul d'FCT.  
- Acta de qualificació final del cicle formatiu. Es formalitzarà esta acta, d'acord amb el model oficial publicat per orde de la conselleria competent en matèria d'educació, per a registrar les qualificacions i decisions acordades en les sessions d'avaluació final ordinària i/o extraordinària de cicle formatiu després de completar la realització del mòdul de Formació en Centres de Treball i, si és el cas, del mòdul de Projecte.  
b) Per a l'ompliment de les actes es tindrà en compte el que preveu la normativa vigent sobre el registre de les qualificacions i les notacions literals que permeten reflectir les decisions preses en l'avaluació. La impressió serà a doble cara en els models corresponents.  
c) Els mòduls professionals que corresponen a cicles formatius del Catàleg de Títols de Formació Professional de la LOE han d'identificar-se en les caselles de les actes d'avaluació amb les claus numèriques que s'inclouen en l'Orde de currículum corresponent al títol aprovat per a la seua implantació a la Comunitat Valenciana. Les dites claus i els noms associats a cada un es reflectiran en el revers de les actes.  
d) Les actes se segellaran i requeriran la firma autògrafa del professorat que ha intervingut en l'avaluació, la qual anirà acompanyada del nom i els cognoms dels firmants. En tots els casos es farà constar el vistiplau del director o directora del centre.  
e) Els centres privats ompliran les actes i les entregaran en el centre públic al qual estiguen adscrits. El secretari o secretària del dit centre, després de revisar-les per a verificar que s'ajusten a la normativa, tornarà al centre privat una fotocòpia segellada del document en què farà constar la seua conformitat.  
3) Els informes d'avaluació individualitzats  
Per a garantir la continuïtat del procés d'aprenentatge dels que es traslladen a un altre centre sense haver conclòs el curs escolar, s'emetrà un informe d'avaluació individualitzat elaborat i firmat pel tutor o la tutora, amb el vistiplau del director o de la directora del centre docent, a partir de les dades facilitades pel professorat dels mòduls segons el model publicat per orde de la conselleria competent en matèria d'educació, en què es consignaran les dades següents:  
- Resultats parcials d'avaluació dels mòduls, en el cas que s'hagen emés en eixe període.   
- Totes les observacions que es consideren oportunes sobre el progrés general de l'alumne o alumna.  
4) El certificat acadèmic oficial  
El certificat acadèmic és el document oficial en què es reflectixen les qualificacions obtingudes per l'alumnat fins a la data d'emissió de la certificació. El certificat acadèmic oficial podrà reflectir estudis complets o incomplets i, en este cas, reflectirà a més el curs acadèmic i el nombre de les convocatòries consumides.   
El secretari o la secretària del centre públic serà responsable d'emetre les certificacions que se sol·liciten en els models oficials segons que es tracte, respectivament, d'estudis parcialment o completament superats. Els certificats s'imprimiran amb l'aplicació informàtica corresponent, d'acord amb les característiques següents:  
- Paper de 100 g/m², color blanc lliure de clor, format DINA4.  
- En l'anvers tindrà, en la part superior esquerra, el logotip de la Generalitat; i en la part superior dreta, el logotip de l'escut d'Espanya.  
2. El director o la directora del centre on estiga matriculat l'alumne o alumna garantirà amb la seua firma autògrafa l'autenticitat i integritat de les dades presentades en els documents oficials d'avaluació.  
3. En els documents oficials del procés d'avaluació constarà la referència a les normes que establixen el títol i el currículum del cicle formatiu corresponent.  
4. La custòdia i arxiu dels expedients acadèmics correspon als centres públics, tant de l'alumnat matriculat en el centre propi com dels matriculats en els centres privats adscrits al dit centre. El secretari o la secretària del centre docent serà responsable del seu ompliment i de la seua custòdia. La centralització electrònica dels expedients es realitzarà d'acord amb el procediment que es determine i amb el manual per a l'ús de l'aplicació corporativa amb este efecte, sense que això supose una subrogació de les obligacions inherents als dits centres docents.  
Les direccions territorials d'Educació adoptaran les mesures oportunes per a la seua conservació i trasllat en el cas de supressió del centre.  
Vint-i-tres. Convalidacions  
1. Les convalidacions entre mòduls professionals de distints cicles formatius estan regulades per l'Orde de 20 de desembre de 2001 (BOE de 9 de gener de 2002), per la qual es determinen convalidacions d'estudis de Formació Professional específica derivada de la Llei Orgànica d'Ordenació General del Sistema Educatiu; i per l'Orde ECD/1842/2002, de 9 de juliol (BOE del 19 de juliol), per la qual es rectifiquen errors advertits en l'Orde de 20 de desembre.  
2. Els que tinguen acreditada una unitat de competència que forme part del Catàleg Nacional de Qualificacions Professionals, per mitjà de qualsevol altre títol de Formació Professional, certificat de professionalitat, o part d'estos o per mitjà d'acreditació parcial obtinguda a través del procediment que s'establisca en compliment del que disposa l'article 8.3 de la Llei Orgànica 5/2002, de 19 de juny, de les Qualificacions i de la Formació Professional, tindran convalidats els mòduls professionals corresponents segons el que s'establisca en la norma que regule cada títol.  
3. Les convalidacions entre els mòduls pertanyents a cicles formatius de grau mitjà de Formació Professional i les matèries de Batxillerat s'establixen en l'annex IV del Reial Decret 777/1998, de 30 d'abril (BOE de 8 de maig), i en els corresponents annexos dels reials decrets dels títols regulats a l'empara de la LOE.  
4. La convalidació de mòduls professionals d'Anglés Tècnic de qualsevol cicle formatiu, que serà reconeguda per la direcció del centre docent on conste l'expedient acadèmic de l'alumne o alumna, requerirà la matriculació prèvia en el dit mòdul professional i la presentació d'una certificació oficial per mitjà de la qual s'acredite almenys una de les situacions següents:  
a) Tindre superat el mateix mòdul professional en qualsevol altre cicle formatiu cursat a la Comunitat establit a l'empara de la Llei Orgànica 2/2006, de 3 de maig, d'Educació.   
b) Tindre superat el mòdul professional d'Anglés Tècnic d'un determinat curs en un cicle de grau superior. Tindrà efectes de convalidació sobre el mòdul d'Anglés Tècnic del mateix curs de qualsevol cicle de grau mitjà, cursat a la Comunitat, i establit a l'empara de la Llei Orgànica 2/2006, de 3 de maig, d'Educació.   
c) Acreditar el nivell de coneixement de llengua anglesa corresponent al nivell B1 del Marc Comú Europeu de les Llengües. Per a acreditar-ho es requerirà certificació expedida per les Escoles Oficials d'Idiomes o per altres organismes oficials nacionals o estrangers.  
5. Les sol·licituds de convalidació requeriran la matriculació prèvia en el cicle formatiu en un centre docent dependent de la Conselleria d'Educació.  
L'alumne o alumna podrà presentar, en el centre docent públic on conste el seu expedient acadèmic, la sol·licitud de convalidació en el model establit. El termini de presentació de les sol·licituds serà d'un mes a comptar des que finalitze el període de matrícula.  
Amb esta petició s'adjuntarà la certificació acadèmica oficial dels estudis cursats o, si és el cas, el certificat de professionalitat, l'acreditació parcial de les competències adquirides a través de l'experiència laboral o de vies no formals de formació, segons el que disposa l'article 8 de la Llei Orgànica 5/2002, de 19 de juny, de les Qualificacions i de la Formació Professional. El centre incorporarà una còpia compulsada del dit document a l'expedient acadèmic de l'alumne o alumna.  
6. El director o directora del centre públic on conste el seu expedient resoldrà la petició d'acord amb el model publicat per orde de la conselleria competent en matèria d'educació.  
Els mòduls professionals i les matèries de Batxillerat que hagen sigut objecte de convalidació es registraran en l'expedient acadèmic de l'alumnat, en les actes d'avaluació i en el llibre de qualificacions com a Convalidat.  
7. Per a la resta de convalidacions no previstes en els apartats precedents es tramitarà sol·licitud al Ministeri d'Educació de conformitat amb el procediment següent:   
a) L'alumne o alumna omplirà la sol·licitud, segons el model publicat per orde de la conselleria competent en matèria d'educació, durant el primer mes del curs acadèmic i la presentarà en el centre públic on estiga el seu expedient acadèmic, aportant la documentació sobre la qual basa la seua petició.  
b) El director o directora del centre educatiu incorporarà una certificació en què es faça constar que l'alumne o alumna està matriculat o matriculada en el cicle formatiu per al qual sol·licita la convalidació i la remetrà en el termini d'un mes al Ministeri d'Educació perquè la resolga.  
Resolta la convalidació per l'òrgan competent, l'alumne o alumna haurà de presentar la dita resolució en el centre educatiu on consta el seu expedient perquè produïsca els efectes deguts.  
c) Fins que no es resolguen les peticions, l'alumnat haurà d'assistir a les activitats de formació dels mòduls professionals la convalidació de les quals ha sol·licitat i no podrà ser proposat per a realitzar el mòdul professional de Formació en Centres de Treball ni el de Projecte si no complix els requisits exigibles per la normativa en vigor.  
d) Les resolucions es registraran per mitjà de còpia o per un altre procediment en l'expedient acadèmic de l'alumnat. Els mòduls convalidats es consignaran en els documents d'avaluació.  
Vint-i-quatre. Accés a la universitat  
Respecte a l'accés a la universitat caldrà ajustar-se al que disposa l'article 26 del Reial Decret 1892/2008, de 14 de novembre (BOE de 24/11/08), pel qual es regulen les condicions per a l'accés als ensenyaments universitaris oficials de grau i els procediments d'admissió a les universitats públiques espanyoles en la redacció donada pel Reial Decret 558/2010, de 7 de maig (BOE 08/05/10).  
D'acord amb esta normativa els centres educatius expediran la certificació acadèmica calculant la nota mitjana del cicle formatiu (NMC), expressada amb tres xifres decimals arredonides a la mil·lèsima més pròxima i, en cas d'equidistància, a la superior.  
Les branques de coneixement a què fa referència l'article 26.4 del Reial Decret 1892/2009 són les incloses en l'Orde EDU/1434/2009, de 29 de maig, per la qual s'actualitzen els annexos del mencionat Reial Decret.  
Vint-i-cinc. Títols  
De conformitat amb l'article 8.1 de la Llei Orgànica 5/2002, de 19 de juny, de les Qualificacions i de la Formació Professional (BOE 20 de juny), els títols de Formació Professional i els certificats de professionalitat tenen caràcter oficial i validesa en tot el territori nacional, i tindran els efectes que corresponguen d'acord amb la normativa de la Unió Europea relativa al sistema general de reconeixement de la Formació Professional en els estats membres de la Unió Europea. Els esmentats títols i certificats acrediten les corresponents qualificacions professionals als qui els hagen obtingut i produïxen els efectes acadèmics corresponents segons la legislació aplicable.  
Per a l'expedició de títols acadèmics i professionals corresponents a la Formació Professional caldrà ajustar-se al que disposa la normativa per la qual es regula el procediment per a l'expedició dels títols que correspon gestionar a la Generalitat de la Comunitat Valenciana.  
Vint-i-sis. Alumnat amb necessitats educatives especials  
De conformitat amb el que establix l'article 71 de la Llei Orgànica 2/2006, de 3 de maig, d'Educació, s'asseguren els recursos necessaris perquè els alumnes que requerisquen una atenció educativa diferent de l'ordinària per presentar necessitats educatives especials puguen aconseguir el màxim desenrotllament possible de les seues capacitats.  
Per a donar resposta educativa adequada a l'alumnat amb necessitats educatives especials en Formació Professional, caldrà ajustar-se al que disposa l'Orde de 14 de març de 2005, de la Conselleria de Cultura, Educació i Esport, per la qual es regula l'atenció a l'alumnat amb necessitats educatives especials escolaritzat en centres que impartixen Educació Secundària (DOGV de 14 d'abril).  
Vint-i-set. Planificació i ordenació de l'activitat dels centres integrats de Formació Professional dependents de la Conselleria d'Educació  
L'article 8 apartat 1 del Decret 115/2008, d'1 d'agost, del Consell, pel qual es regulen els centres integrats de Formació Professional a la Comunitat Valenciana, establix que els centres integrats disposaran d'un model de gestió pedagògica, organitzativa, econòmica i de personal que garantisca la seua autonomia, en el marc de les disposicions vigents i per a l'èxit dels objectius assenyalats.  
Entre els instruments d'organització del centre integrat es dicten instruccions en relació amb els aspectes següents:   
1. Línies estratègiques inicials del projecte funcional  
Les línies estratègiques que guien el desenrotllament del projecte funcional dels centres integrats estan relacionades amb el pla d'actuacions de centres integrats a la Comunitat Valenciana que s'establirà anualment. En eixe context, per a l'any acadèmic 2010-2011, mentres les institucions competents despleguen este pla, cada centre integrat de Formació Professional, des del seu incipient Consell Social, fomentarà un aprofundiment més gran en les línies estratègiques, en els aspectes següents:  
a) Formació Professional per al treball  
En el mes de desembre, els centres de Formació Professional presentaran a la Direcció General d'Avaluació, Innovació i Qualitat Educativa i de la Formació Professional de la Conselleria d'Educació, i a la Direcció General de Formació i Qualificació Professional de la Conselleria d'Economia, Hisenda i Ocupació, la proposta de programació de Formació Professional per al treball que haurà de realitzar-se al llarg de l'any natural següent. L'aprovació d'estes propostes estarà subjecta als criteris, prioritats i requisits econòmics que es determinen per a cada programació anual.  
b) Innovació  
- Incorporar les tecnologies més modernes, ja utilitzades o en desenrotllament per les empreses de la Comunitat, en les diferents especialitats de Formació Professional.  
- Modernitzar els sistemes de formació amb els últims avanços multimèdia, interactius i de telecontrol, i crear materials per a utilitzar-los en la plataforma de formació electrònica a distància en els centres integrats de Formació Professional, si és el cas.  
c) Internacionalització  
- Fomentar la realització de la Formació en Centres de Treball en altres països.  
- Participar en programes europeus d'aprenentatge permanent.  
d) Informació i Orientació Professional  
Dur a terme actuacions relatives a:  
- Informació i orientació professional relacionada amb l'accés a nous cicles formatiusi Programes de Qualificació Professional Inicial.  
- Informació i orientació acadèmica a alumnes que cursen cicles formatius en procés d'extinció i puguen deixar mòduls professionals pendents.  
- Orientació i tutoria especial en el procés d'inserció professional als que cursen cicles formatius i a qualsevol treballador interessat en actiu o desocupat.  
- Informació i orientació a treballadors i empreses que puguen cursar accions formatives corresponents als mòduls professionals dels nous cicles formatius: en el règim d'alternança entre la formació i el treball, en oferta de places vacants en els mòduls professionals dels cicles que s'impartixen en el centre, i en oferta de mòduls professionals que s'impartisquen de manera específica i diferenciada dels mòduls dels cicles formatius que tinguen autoritzats.  
2. Projecte funcional de centre integrat  
El projecte funcional ha d'incloure:  
- El conjunt de directrius bàsiques que inspiren el propi projecte funcional.  
- La caracterització del centre: definició del centre tenint en compte: l'entorn socioprofessional; els vincles amb empreses i organitzacions; les línies estratègiques d'actuació i sistema d'avaluació de les accions; els recursos; i el model de gestió.  
- Pla anual d'actuació del centre. La planificació anual inclou els aspectes en què es treballarà de manera preferent l'any de referència:  
- Objectius anuals.  
- Ofertes formatives, primordialment en l'àmbit de la formació contínua.  
- Accions estratègiques.  
- Memòria d'avaluació del desplegament del Projecte Funcional. Este document, o un avanç seu, s'incorporarà al Projecte Funcional per al període d'actuacions següent, a fi de verificar l'evolució de les propostes i les iniciatives de millora plantejades a través del desenrotllament d'un sistema de millora contínua en el centre integrat.  
b) El projecte funcional del centre serà elaborat per l'equip directiu, amb l'aportació del claustre de professors, i seguint les directrius marcades pel Consell Social del centre integrat de Formació Professional.  
c) El projecte funcional que tindrà una duració temporal d'un any natural, encara que incorpora aspectes d'abast plurianual, serà aprovat pel Consell Social, i haurà d'establir, almenys, els seus objectius, el sistema organitzatiu, els procediments de gestió i el projecte formatiu. També serà avaluat pel Consell Social mateix, el qual establirà els procediments per a revisar-lo quan la seua avaluació així ho aconselle.  
d) Del projecte funcional s'avaluaran globalment els següents ítems;  
- Que els objectius del centre integrat s'ajusten amb els fins de qualificació i requalificació de les persones al llarg de la vida.  
- Les necessitats detectades en els sectors productius i socials a la Comunitat Valenciana.  
- Els recursos personals i materials necessaris per a respondre a les necessitats plantejades i per a assolir els objectius establits.  
- Els mètodes d'actuació i els processos de formació per al desenrotllament de les funcions i la consecució dels objectius previstos.  
- L'avaluació del resultat.  
- El projecte funcional del centre integrat serà divulgat dins i fora del centre, publicant-lo en el tauler d'anuncis i en la pròpia pàgina web.  
3. Pla anual d'actuació del centre integrat  
a) L'equip directiu del centre integrat, d'acord amb el seu projecte funcional, elaborarà un pla anual d'actuació del centre integrat per al curs acadèmic, en què es determinaran les activitats i servicis que prestarà el centre, els objectius que es perseguixen, les directrius per a aconseguir els objectius proposats, els procediments a desenrotllar, així com els indicadors per a valorar el compliment d'objectius en els diferents procediments.  
b) El pla anual d'actuació del centre portarà adjunt els plans de cada un dels òrgans de coordinació constituïts en el centre, en què es registraran, així mateix, els objectius perseguits, les activitats a desenrotllar, els recursos humans i materials previstos, el pressupost i els procediments de gestió, així com els mecanismes d'avaluació i altres aspectes requerits en el procés de millora contínua.  
c) En tot cas, el pla anual d'actuació haurà d'incorporar:  
- Els projectes curriculars de cicle formatiu i de Programa de Qualificació Professional Inicial.  
- Les programacions didàctiques de cada un dels mòduls professionals dels cicles formatius, dels mòduls formatius dels certificats de professionalitat, de les unitats formatives en què es poden dividir determinats mòduls formatius dels certificats de professionalitat, o dels mòduls formatius dels programes de Qualificació Professional Inicial.  
- Altres programacions didàctiques de les accions o mòduls formatius que no estan vinculats a l'obtenció dels títols professionals o certificats de professionalitat.  
- Un pla que definisca les estratègies d'informació i orientació professional i que vincule la formació rebuda amb la inserció laboral i amb els mecanismes d'acreditació de les accions formatives.  
- La memòria econòmica i el pressupost anual del centre.  
- El calendari d'activitats formatives per a cada una de les ensenyances.  
- La disponibilitat i accessibilitat als servicis i instal·lacions del centre, juntament amb un pla d'autoprotecció i de mesures d'emergència desplegat per al centre integrat.  
- Un pla que fomente la convivència entre els membres de la comunitat educativa.  
- L'horari de les activitats lectives i d'altre tipus organitzades en el centre.  
- Tots els altres projectes i plans que pretenga dur a terme el centre.  
d) El pla anual d'actuació del centre, que serà elaborat per l'equip directiu, per a ser posteriorment aprovat pel Consell Social en la sessió inicial del curs corresponent, serà de compliment obligatori per a totes les persones que treballen en el centre integrat.  
e) El Consell Valencià de Formació Professional, ajustant-se al que establix l'article 9 del Decret 115/2008, d'1 d'agost, del Consell, pel qual es regulen els centres integrats de Formació Professional a la Comunitat Valenciana, abans de l'1 de desembre de 2010 traslladarà a tots els centres el Pla d'Actuacions de Centres Integrats a la Comunitat Valenciana. A fi d'incorporar la perspectiva del propi centre integrat a este pla d'actuacions, el director del centre o, si és el cas, el seu Consell Social, podrà traslladar a la Direcció General d'Avaluació, Innovació i Qualitat Educativa i de la Formació Professional, de la Conselleria d'Educació, aquelles propostes o suggeriments que, des del mateix centre, es considere que cal que siguen coneguts pel Consell Valencià de Formació Professional abans d'elaborar el mencionat pla. En tot cas, estes propostes s'enviaran abans del 30 d'octubre de 2010.  
4. Programacions didàctiques  
Cada departament elaborarà les programacions didàctiques de les ensenyances que té encomanades, seguint les directrius generades per l'òrgan de coordinació pedagògica que s'establisca en el centre, per a cada un dels mòduls professionals dels cicles formatius, dels mòduls formatius dels programes de Qualificació Professional Inicial, dels mòduls formatius dels certificats de professionalitat, de les unitats formatives en què es poden dividir determinats mòduls formatius dels certificats de professionalitat, i de les accions o mòduls formatius que no estan vinculats a l'obtenció dels títols de Formació Professional i certificats de professionalitat.  
5. Implantació del sistema de millora contínua  
a) Els centres integrats de Formació Professional sostinguts amb fons públics s'incorporaran durant el present curs dins de la xarxa de centres de qualitat educativa de la Comunitat Valenciana.  
b) Per a això, realitzaran i/o actualitzaran la fase corresponent, en la qual es reflectirà la seua transformació com a centre integrat de Formació Professional. Per a això, hauran d'elaborar i dur a terme i/o actualitzar el projecte inicial de la planificació de la implantació d'un sistema de gestió de qualitat, que continga:  
- Anàlisi de la situació inicial del centre integrat de Formació Professional.  
- Justificació de la necessitat d'iniciar la planificació del procés d'implantació d'un sistema de gestió de qualitat.  
- Desplegament de la pròpia política de qualitat: missió, visió i valors; el mapa de processos (estratègics, clau i de suport); i els indicadors per a la gestió de qualitat.  
6. Memòria anual del centre integrat  
a) El centre integrat, independentment de les auditories externes que es practiquen, realitzarà un procés d'autoavaluació, incloent en la memòria anual: el nivell de compliment dels objectius previstos en cada un dels plans i projectes que componen el pla anual d'actuació del centre, les mesures de correcció que cal establir i els procediments que s'han de desenrotllar, així com tots aquells aspectes que s'hagen de considerar en el següent pla anual d'actuació del centre.  
b) De la memòria anual del centre integrat es donarà compte al Consell Social.  
7. Pla d'informació i orientació professional  
a) El personal que efectua les funcions d'informació i orientació professional elaborarà el pla d'informació i orientació professional i contribuirà al seu desplegament i avaluació seguint les directrius generals establides per l'òrgan de coordinació pedagògica i tutoria.  
b) El pla serà debatut per l'òrgan de coordinació pedagògica i tutoria establit en el centre integrat i s'incorporarà, amb les modificacions que siguen procedents, a la proposta del pla anual d'actuació del centre integrat que es presente al Consell Social perquè l'aprove.  
c) Tots els membres del claustre de professors seran informats de les línies d'actuació i recursos implicats.  
d) El pla d'informació i orientació professional forma part del projecte funcional del centre integrat.  
e) En el pla anual d'actuació del centre integrat s'inclouran les actuacions previstes en el pla d'informació i orientació professional per al corresponent curs acadèmic.  
f) Les accions que figuren en el pla d'informació i orientació professional del centre integrat de Formació Professional han de preveure:  
- Actuacions dirigides a l'assessorament als treballadors desocupats i ocupats, en relació amb les oportunitats de formació i ocupació.  
- Actuacions dirigides al fet que els alumnes i qualsevol persona en general siguen informats de les possibilitats de reconeixement i acreditació de la seua qualificació.  
- Actuacions que propicien la definició i execució d'itineraris professionals i laborals individuals per a la millora de l'ocupabilitat dels treballadors.   
- Actuacions per al desenrotllament de l'esperit emprenedor i suport a iniciatives empresarials i d'autoocupació.  
- Actuacions d'oferiment d'informació i orientació professional amb suport, de la web del centre integrat. Ús i divulgació dels portals web: quieroser.net, servef.es, fundaciontripartita.org, entre altres relacionats amb la Formació Professional.  
- Implantació, desenrotllament i seguiment de borses de treball i preparació d'entrevistes laborals.  
- Accions de recuperació de l'alumnat que ha abandonat perquè continue els estudis tant en la modalitat presencial d'oferta completa o parcial de cicles formatius, com en la modalitat semipresencial o a distància.  
- Estudis relatius a la continuació d'estudis de l'alumnat que finalitza el seu cicle formatiu i accions que fomenten l'esmentada continuació d'estudis.  
8. Cursos de formació contínua per als treballadors  
a) Els centres integrats públics de Formació Professional podran desenrotllar activitats de formació contínua dirigides a treballadors en actiu, autònoms o per compte d'altri, a treballadors en situació de desocupació, i formació postgrau per a persones titulades.  
b) La formació contínua impartida s'ajustarà al que establix l'article 4 del Decret 115/2008, d'1 d'agost, del Consell, pel qual es regulen els centres integrats de Formació Professional a la Comunitat Valenciana, així com a les directrius que en cada moment formulen les conselleries d'Economia, Hisenda i Ocupació i d'Educació.  
c) El mes de novembre els centres integrats públics de Formació Professional presentaran en la direcció general competent en matèria de Formació Professional la proposta de programació de formació contínua que haurà de realitzar-se al llarg de l'any natural següent, sense perjuí que puguen formular-se altres propostes amb posterioritat. L'aprovació d'estes propostes estarà subjecta als criteris, prioritats i requisits econòmics que es determinen per a cada programació anual.  
d) Els centres hauran de realitzar les seues ofertes de formació contínua sobre la base de les famílies professionals i cicles formatius que estiguen implantats en cada moment, i tindre en compte, al realitzar la proposta de cursos, els aspectes següents:  
- Si l'oferta és oberta a tots els treballadors, predominaran els cursos relacionats amb tecnologies avançades i amb aspectes innovadors aplicables a cada professió, de tal manera que es puga configurar una oferta singular per a la zona d'influència del centre o per a la Comunitat.  
- Si es tracta d'activitats dirigides a una o diverses empreses, es programaran cursos sobre aspectes molt concrets, en àmbits o disciplines en què es puga assegurar un bon servici a l'empresa, tant en funció dels recursos materials com humans.  
- Les possibilitats reals que pot oferir cada centre integrat públic de Formació Professional al món empresarial (nivell d'equipament, disponibilitat d'espais i horari, implicació del professorat, etc.).  
- El professorat que impartisca ensenyances en cicles formatius podrà completar l'horari lectiu impartint docència en els cursos de formació de treballadors.  
Vint-i-huit. Criteris per a l'elaboració de plantilles del professorat de Formació Professional  
Per a l'elaboració de les plantilles del professorat de Formació Professional caldrà ajustar-se al que disposa la Resolució de 18 de maig de 2007 (DOCV de 25 de maig), i en concret es tindrà en compte el següent:  
1. Tutors. Els tutors de cada grup d'alumnes d'un cicle formatiu que s'impartisca en la modalitat presencial, dedicaran una hora per a fer les tasques d'acció tutorial i 6 hores setmanals, de les quals 2 hores en primer curs i 4 hores en segon curs, per a la preparació, seguiment i avaluació del mòdul de Formació en Centres de Treball. Així mateix, dedicaran dos hores de caràcter complementari per a labors de coordinació.  
Ateses les característiques dels diferents processos d'aprenentatge que es donen en la Formació Professional en la modalitat semipresencial o a distància, l'atenció tutorial s'establirà, sense perjuí del que establix la seua normativa específica, de la manera següent:  
L'oferta de tutories col·lectives per mòdul serà de 2 hores setmanals per a aquells mòduls que tinguen una càrrega lectiva entre 2 i 8 hores, de 4 hores setmanals per a aquells mòduls que tinguen una càrrega lectiva entre 9 i 12 hores i de 6 hores per als mòduls amb una càrrega lectiva superior a 12 hores. En tots els casos, l'assignació de les tutories col·lectives es repartirà de manera equitativa en horari de matí i vesprada.  
2. Caps de departaments de família professional. En aquells Instituts d'Educació Secundària (IES) i Centres Integrats Públics de Formació Professional (CIPFP) amb oferta de Formació Professional hi haurà un cap de departament de Família Professional per cada una de les famílies professionals que s'impartisquen, amb una dedicació, dins de l'horari lectiu, de 3 hores setmanals. En aquells casos en què la complexitat del departament així ho aconselle, a causa d'una oferta molt diferenciada de cicles formatius en una família professional, la dedicació del cap de departament de família professional es podrà incrementar fins a 3 hores més (1 hora si hi ha 4 cicles formatius diferents de la mateixa família professional, 2 hores si hi ha 5 cicles formatius distints i 3 hores si són 6 o més cicles).  
En aquells IES o CIPFP en què la plantilla del centre tinga previstes 15 hores setmanals de Formació i Orientació Laboral (FOL) (incloses les 3 hores de cap de departament), hi haurà un Departament de Formació i Orientació Laboral.  
En aquells IES o CIPFP en què la plantilla del centre tinga previstes 15 hores setmanals d'Economia (incloses les 3 hores de cap de departament), hi haurà un Departament d'Economia.  
3. Coordinador de cicles formatius. En aquells IES o CIPFP amb menys de 4 cicles formatius existirà un coordinador de cicles formatius, amb la finalitat de coordinar la realització del mòdul professional de Formació en Centres de Treball i la relació amb l'entorn empresarial. Quan l'IES o CIPFP tinga 4 o més famílies professionals, també tindrà un coordinador de cicles formatius amb la finalitat de col·laborar amb el cap d'estudis de Formació Professional i amb el Departament de Pràctiques en l'establiment de les relacions empresa-centre docent i en el desenrotllament de les pràctiques formatives. En els dos supòsits el coordinador de cicles tindrà una dedicació horària de 3 hores setmanals.  
4. Cap del Departament de Pràctiques. En aquells centres en què l'oferta siga d'almenys 4 cicles formatius, existirà un cap de Departament de Pràctiques, que tindrà una dedicació de 3 hores setmanals per a l'exercici del càrrec. Si l'oferta del centre fóra de 8 o més cicles, tindrà una dedicació de 5 hores setmanals.  
5. Cap d'estudis. En els IES o CIPFP en què s'impartisquen 4 o més cicles formatius corresponents a dos o més famílies professionals, s'incorporarà un cap d'estudis de Formació Professional que ordenarà la impartició de la Formació Professional i dirigirà els òrgans unipersonals i de coordinació de les ensenyances de Formació Professional, el qual disposarà per a exercir les dites funcions d'una dedicació horària de 14 o 10 hores setmanals, segons que es tracte de centres de més de 12 grups o de 12 grups o menys, respectivament.  
6. Responsable de manteniment. Existirà un responsable de manteniment en cada família professional, que tindrà una dedicació horària de 2 hores setmanals quan en la dita família professional es consideren entre 1 i 3 cicles formatius distints, de 3 hores setmanals en el cas de tindre autoritzats entre 4 i 5 cicles formatius distints, i de 4 hores setmanals quan tinguen autoritzats més de 5 cicles formatius distints.  
Seran funcions del responsable de manteniment:  
- Coordinar les reparacions necessàries que permeten el bon funcionament dels diferents equipaments.  
- Ordenar i condicionar, de manera periòdica, les ferramentes, equips i aparells de les aules i tallers.  
- Dur a terme les operacions que garantisquen, en tot moment, l'ús correcte del material i la seua conservació.  
- Vetlar pel manteniment correcte de les condicions de seguretat i higiene laboral dels distints laboratoris i aules taller de la seua família professional.  
Vint-i-nou. Activitats del professorat quan l'alumnat està realitzant o ha realitzat el mòdul d'FCT   
1. En el projecte curricular que realitze l'equip docent, s'inclourà una proposta d'activitats a desenrotllar pel professorat, elegides entre les detallades en el punt 8 amb la càrrega horària que s'hi establix. Les dites activitats, prioritzades per l'equip directiu i/o a instància de la direcció general competent en matèria de Formació Professional, s'adjuntaran i formaran part de la Programació General Anual o del Pla Anual d'Actuació del centre educatiu corresponent, per la qual cosa hauran de concretar-se abans de la seua presentació al Consell Escolar o Consell Social perquè les aprove.  
2. El/La cap d'estudis de Formació Professional o, si no n'hi ha, el/la cap d'estudis del centre educatiu, en la sessió d'avaluació final ordinària prèvia a l'inici del primer període anual de realització del mòdul de Formació en Centres de Treball i del mòdul de Projecte, després de consultar amb els caps de les famílies professionals, caps de pràctiques i caps dels departaments implicats proposarà, entre les activitats aprovades en la Programació General Anual, quines es faran, així com qui les realitzarà, on i en quins horaris.   
3. A fi d'optimitzar la realització d'estes activitats, i amb l'acord previ entre el professorat implicat i el/la cap d'estudis, es podrà modificar l'horari establit a l'inici de curs que haurà de ser aprovat per la Inspecció Educativa i subscrit pel professorat implicat.  
4. El professorat que veja modificades les seues activitats o horaris, per mitjà d'acceptació prèvia d'este, haurà de firmar un horari individual nou en què quedaran detallades les activitats a desenrotllar, els horaris i els llocs de realització. En tot cas el professorat haurà d'acceptar l'horari nou proposat que no implique canvi del torn assignat a l'inici del curs.  
5. En tot cas, la direcció del centre educatiu garantirà fins al final del període lectiu l'horari docent de tot el professorat i farà públic el nou horari per al dit període.  
6. La Inspecció Educativa supervisarà el desenrotllament de les mencionades activitats i horaris.   
7. Les activitats realitzades quedaran reflectides en la memòria anual del centre.  
8. Les activitats a realitzar són les següents:  
a) Impartir classes de recuperació de l'alumnat amb mòduls pendents, estiguen o no realitzant pràctiques formatives, i realitzar les avaluacions extraordinàries del dit alumnat. El/la cap d'estudis, amb el professorat responsable dels mòduls pendents, establirà el nombre d'hores setmanals de forma proporcional al nombre d'hores lectives del mòdul i l'alumnat amb mòduls pendents. No serà susceptible de desdoblament cap mòdul que no reunisca el nombre mínim d'alumnes entre els proposats a assistir a classes de recuperació, i en este cas un dels professors es dedicarà a altres tasques elegides entre les restants.  
b) Tutoritzar de manera individual l'alumnat durant el desenrotllament del mòdul de Projecte: 3 hores setmanals.  
c) Impartir mòduls professionals en els centres en què estiga prevista la modalitat B d'oferta parcial de cicles formatius. L'horari lectiu del professorat, per a eixe trimestre, inclourà la càrrega lectiva del mòdul a impartir.  
d) Impartir cursos per a la preparació de les proves específiques per a l'obtenció dels diferents carnets professionals. L'horari lectiu del professorat, per a eixe trimestre, inclourà el nombre d'hores d'impartició de les matèries del curs.  
e) Col·laborar amb l'Institut Valencià de les Qualificacions Professionals en les tasques que li són pròpies, en funció de la programació d'este i sense perjuí dels requisits establits en la normativa vigent per als processos d'acreditació de les competències professionals.  
f) Participar en els processos de validació d'ensenyances. L'horari serà el que determine el procés de validació.  
g) Participar en la programació, desenrotllament, correcció i avaluació de les proves per a l'obtenció de títols de Tècnic i de Tècnic Superior de Formació Professional en aquells centres que les tinguen autoritzades: 3 hores setmanals.  
h) Impartir mòduls professionals optatius que milloren la qualificació professional i afavorisquen la inserció professional amb l'autorització prèvia de la direcció general competent en matèria de Formació Professional. Els dits mòduls podran incloure, entre altres, aquells que contribuïsquen a la difusió de llenguatges d'especialitat en llengua valenciana, incidisquen en la sostenibilitat i l'equilibri mediambiental i en la responsabilitat social corporativa. L'horari lectiu del professorat, per a eixe trimestre, inclourà la càrrega lectiva del mòdul a impartir.  
i) Orientar l'alumnat de grau mitjà per a la prova d'accés a cicles formatius de grau superior i col·laborar en la impartició dels cursos preparatoris de les proves d'accés a la Formació Professional. Fins a 3 hores setmanals o la càrrega lectiva corresponent al mòdul a impartir.  
j) Quan el nombre d'alumnes o la distribució geogràfica de les empreses o entitats on s'estiguen realitzant les pràctiques formatives ho aconselle, col·laborar amb els professors tutors en el seu seguiment: 3 hores setmanals per cada 3 alumnes que s'hagen de tutoritzar i es troben realitzant el mòdul d'FCT a més de 30 quilòmetres del centre educatiu.  
k) Quan l'atribució docent ho permeta i el nombre d'alumnes matriculats siga el mínim que permet desdoblaments en els mòduls que així els tenen assignats, compartir amb el professorat corresponent la docència d'aquells mòduls que, en principi, no són susceptibles de desdoblament. La càrrega lectiva serà la corresponent al mòdul a desdoblar.  
l) Col·laborar amb el professorat que impartix mòduls professionals a alumnat amb necessitats educatives especials i Programes de Qualificació Professional Inicial quan els dits mòduls no hagen sigut objecte de desdoblament o no siguen susceptibles de desdoblar-se. La càrrega lectiva serà la corresponent al mòdul.  
m) Potenciar el plurilingüisme en els cicles formatius i col·laborar en la generació de la documentació. Fins a 3 hores setmanals.  
n) Col·laborar en el seguiment de l'alumnat que realitza pràctiques formatives en altres països de la Unió Europea en programes gestionats directament pel centre educatiu, Leonardo, Erasmus, entre altres. 3 hores setmanals  
o) Realitzar estudis d'inserció laboral de l'alumnat que ha finalitzat amb èxit els cicles formatius, així com implementar mecanismes que faciliten la dita inserció i col·laborar en el manteniment de la borsa de treball del centre educatiu. Fins a 3 hores setmanals.  
p) Col·laborar en la posada al punt dels tallers, laboratoris i espais que use la família professional o departament: Fins a 2 hores setmanals.  
q) Col·laborar en la creació i/o manteniment dels suports digitals del centre i/o família professional: Fins a 3 hores setmanals.  
r) Atendre la biblioteca del centre i mantindre el fons documental de projectes dels cicles formatius de grau superior: Fins a 2 hores setmanals.  
s) Promoure o participar en plans d'investigació, desenrotllament i innovació tecnològica (I+D+i).  
t) Dissenyar, programar i dur a terme projectes de promoció i difusió de la Formació Professional.  
u) Col·laborar en el desenrotllament de sistemes de gestió de qualitat o millora de la Formació Professional.  
v) Col·laborar amb el professor tutor, quan calga, en l'elaboració dels informes d'avaluació individualitzats.  
w) Prestar servicis d'informació i orientació professional a l'alumnat.  
x) Qualsevol altra activitat que, a proposta de la família professional o departament didàctic, siga considerada d'interés per part de la direcció del centre educatiu.   
i) Qualsevol altra activitat, a proposta de la direcció del centre educatiu, que millore el bon funcionament del centre o institució.  
z) Qualsevol altra activitat, a proposta de la direcció general competent en matèria de Formació Professional, que contribuïsca a la millora del funcionament del centre educatiu.  
La càrrega horària destinada a la realització d'una o diverses activitats relacionades en els apartats s) a z) serà determinada per la direcció del centre educatiu i subscrita pel professorat implicat i la Inspecció Educativa en els termes que preveu este apartat fins a un màxim de 4 hores setmanals.  
Trenta. Idioma estranger  
1. En els cicles formatius en què en el seu currrículum s'establisca l'ensenyança d'idioma o idiomes estrangers, els centres podran oferir, fins a un total de 3 hores setmanals en funció de les disponibilitats de professorat, altres mòduls d'idioma estranger diferents dels inclosos en el dit currículum, adequats en cada cas al perfil professional del cicle. Estes hores seran incrementades a l'horari lectiu i tindran per a l'alumnat la consideració de matèria opcional.  
2. La qualificació d'estes matèries opcionals no figurarà en les actes d'avaluació. Quan siguen superades per l'alumnat, el centre estendrà un certificat d'acreditació del nivell obtingut.  
3. Per a la constitució efectiva dels grups que cursen estes matèries opcionals es requerirà un mínim de 10 alumnes.  
4. A fi que l'alumnat conega la llengua anglesa, en els vessants oral i escrit, que li permeta resoldre situacions que impliquen la producció i comprensió de textos relacionats amb la professió, conéixer els avanços d'altres països, realitzar propostes d'innovació en el seu àmbit professional i facilitar la seua mobilitat a qualsevol país europeu, el currículum dels cicles formatius incorpora la llengua anglesa de manera integrada en dos mòduls professionals entre els que componen la totalitat del cicle formatiu o, de manera transitòria, un mòdul d'Anglés Tècnic en cada curs acadèmic, la llengua vehicular del qual serà l'anglés. El currículum d'estos mòduls d'Anglés Tècnic es concreta en els respectius annexos dels cicles formatius regulats a l'empara de la LOE.  
Els mòduls susceptibles de ser impartits en llengua anglesa són els relacionats amb les unitats de competència incloses en el Reial Decret pel qual s'establix el títol i les ensenyances mínimes i podran ser impartits de forma voluntària per professorat que estiga en possessió del certificat del nivell B2.  
5. A conseqüència de la superior complexitat que comporta la transmissió i recepció d'ensenyances en una llengua diferent de la materna, els mòduls professionals impartits en llengua anglesa incrementaran la seua càrrega horària lectiva en 2 hores setmanals per al mòdul que s'impartisca en el primer curs si el cicle formatiu és de grau mitjà, en 3 hores setmanals si el cicle formatiu és de grau superior, i en 2 hores per al que s'impartisca durant el segon curs tant si es tracta d'un cicle de grau mitjà com de grau superior. A més, el professorat que impartisca els dits mòduls professionals tindrà assignades en el seu horari individual 3 hores setmanals de les complementàries al servici del centre per a preparar els mòduls.  
6. Si no es complixen les condicions abans indicades, amb caràcter excepcional i de manera transitòria, els centres autoritzats per a impartir el corresponent cicle formatiu LOE, en el marc general del seu projecte educatiu, concretaran i desenrotllaran el currículum del cicle formatiu incloent un mòdul d'Anglés Tècnic en cada curs acadèmic, la llengua vehicular del qual serà l'anglés, amb una càrrega horària de 2 hores setmanals en el primer curs si el cicle formatiu és de grau mitjà i de 3 hores setmanals si el cicle formatiu és de grau superior, i de 2 hores setmanals en el segon curs. El currículum d'estos mòduls d'Anglés Tècnic es concreta en l'Orde per la qual s'establix per a la Comunitat Valenciana el currículum del corresponent cicle formatiu.  
Trenta-un. Instruccions per a la implantació en els centres docents dels cicles formatius de Formació Professional corresponents a les noves titulacions desenrotllades a l'empara de la Llei Orgànica 2/2006, de 3 de maig, d'Educació, que substituïxen titulacions desenrotllades a l'empara de la Llei Orgànica General del Sistema Educatiu (LOGSE),   
1. En el curs 2009-2010 va començar la implantació generalitzada dels cicles formatius derivats de la nova regulació que establix la Llei Orgànica 2/2006, de 3 de maig, d'Educació, i el Reial Decret 1538/2006, de 15 de desembre, pel qual s'establix l'ordenació general de la Formació Professional en el sistema educatiu. A la Comunitat Valenciana s'implanten en el curs 2010-2011 els cicles formatius LOE inclosos en l'annex I i que, en els casos indicats, substituïxen cicles formatius derivats de la LOGSE.   
2. La implantació de les ensenyances dels corresponents cicles formatius LOE de l'annex I serà progressiva, oferint en el curs escolar 2010-2011 els mòduls professionals corresponents al primer curs, i en el curs escolar 2011-2012 els mòduls professionals del segon curs, segons la distribució establida en les ordes que regulen els currículums corresponents a estos títols a la Comunitat Valenciana, i simultàniament s'extingiran les ensenyances del primer i del segon curs dels cicles formatius derivats de la LOGSE.  
3. Matriculació i convalidacions  
3.1. Mòduls professionals del primer curs d'un cicle formatiu implantat en el curs 2010-2011:  
a) L'alumnat que accedisca per primera vegada a un cicle formatiu LOE que s'implante en el curs acadèmic 2010-2011 es matricularà en els mòduls professionals corresponents al primer curs.  
b) L'alumnat en règim presencial que, al finalitzar el curs escolar 2009-2010, no complisca les condicions requerides per a promocionar al segon curs del cicle formatiu emparat per la LOGSE, haurà de matricular-se el curs 2010-2011 en les ensenyances establides per al primer curs del cicle formatiu LOE, i la direcció del centre on estiga matriculat li reconeixerà les convalidacions entre mòduls professionals dels cicles formatius LOE i els cicles formatius LOGSE previstes en el Reial Decret pel qual s'establix el títol i les ensenyances mínimes, tenint en compte el següent:  
b.1) S'hauran de cursar tant els mòduls professionals del primer curs del cicle formatiu LOE que no tinguen convalidació com els que equivalguen als mòduls professionals pendents del primer curs del cicle formatiu LOGSE vigent fins al curs acadèmic 2009-2010.  
b.2) Si algun dels mòduls professionals pendents del primer curs del cicle formatiu LOGSE té correspondència amb mòduls professionals del segon curs del cicle formatiu LOE, haurà de cursar-lo quan s'incorpore a les ensenyances LOE del segon curs.  
b.3) Els mòduls professionals pendents del primer curs del cicle formatiu LOGSE que no tinguen equivalència amb mòduls professionals del nou cicle LOE no hauran de cursar-se ni superar-se.  
b.4) Este alumnat disposarà de les convocatòries establides en el Reial Decret 1538/2006 i en l'apartat deu d'esta resolució per a l'avaluació de mòduls professionals de règim presencial, sense que es computen les convocatòries que haja esgotat per al mòdul professional LOGSE.  
3.2. Mòduls professionals del segon curs d'un cicle formatiu LOGSE el primer curs dels quals siga substituït en el curs 2010-2011 pel primer curs d'un cicle LOE:  
a) L'alumnat que en el curs 2010-2011 reunisca els requisits per a matricular-se en règim presencial de les ensenyances del segon curs d'un cicle formatiu LOGSE, bé per promoció des del primer curs o bé repetint les seues ensenyances, podrà fer-ho.  
b) L'alumnat que, al finalitzar el curs escolar 2009-2010, promocione al segon curs del cicle formatiu LOGSE amb un o més mòduls professionals del primer curs pendents, disposarà de dos convocatòries en cada un dels dos cursos successius per a poder superar els dits mòduls professionals que realitzarà en el centre on estiga el seu expedient. El centre organitzarà dos convocatòries extraordinàries en cada curs. Transcorregut el dit període, en el moment de la matrícula li seran aplicades les convalidacions, per als mòduls professionals LOGSE superats, establides en el Reial Decret pel qual s'establix el títol i les ensenyances mínimes regulats per la LOE i continuarà les ensenyances LOE.  
3.3. Mòduls professionals de cicles formatius LOGSE el segon curs dels quals deixa d'impartir-se en el curs 2010-2011 a causa de la seua substitució pel segon curs de cicles LOE.  
L'alumnat que no haja finalitzat el segon curs del cicle LOGSE disposarà de dos convocatòries en el curs successiu per a superar els mòduls que tinga pendents de primer, i de dos convocatòries en cada un dels dos cursos successius per a poder superar els dits mòduls professionals que realitzarà en el centre on estiga el seu expedient. El centre organitzarà dos convocatòries extraordinàries en cada curs Transcorregut el dit període, en el moment de la matrícula li seran aplicades les convalidacions, per als mòduls professionals LOGSE superats, establides en el Reial Decret pel qual s'establix el títol i les ensenyances mínimes regulats per la LOE i continuarà les ensenyances LOE.  
4. Implantació del currículum en oferta parcial i semipresencial o a distància.  
4.1. A l'alumnat que es matricule per primera vegada, en el curs 2010-2011, en un cicle formatiu LOE, en les modalitats d'oferta parcial o semipresencial o a distància se li oferiran només els mòduls professionals del primer curs del nou currículum LOE. No serà possible que curse alhora mòduls professionals corresponents al currículum anterior LOGSE i al nou LOE que s'implanta.  
4.2. L'alumnat que haja iniciat anteriorment ensenyances en les modalitats d'oferta parcial o semipresencial o a distància i no haja obtingut el corresponent títol podrà optar per acollir-se (seguint el calendari d'implantació progressiva) a les ensenyances del nou currículum LOE amb les convalidacions previstes en el Reial Decret pel qual s'establix el títol i les ensenyances mínimes regulats per la LOE o concórrer a les convocatòries extraordinàries (dos convocatòries en cada un dels dos cursos successius a l'extinció de les ensenyances del corresponent mòdul professional LOGSE, a excepció del mòdul de Formació en Centres de Treball per al qual només disposarà de dos convocatòries extraordinàries), que realitzarà el centre on estiga el seu expedient. El centre organitzarà dos convocatòries extraordinàries en cada curs.   
5. Proves per a l'obtenció de títols de Tècnic o Tècnic Superior.  
5.1. En el curs 2010-2011 es convocaran les proves per a l'obtenció dels títols de Tècnic i Tècnic Superior emparats per la LOGSE que no hagen sigut encara substituïts per alguna titulació emparada per la LOE.  
5.2. Per als títols de Tècnic i Tècnic Superior emparats per la LOGSE i substituïts per un títol emparat per la LOE el primer curs dels quals s'implante en el curs 2010-2011, només es convocaran proves per als que es troben en les situacions següents:  
a) Els que van concórrer a la realització d'estes proves en convocatòries anteriors i tinguen encara pendents de superar un o més mòduls professionals LOGSE.  
b) Els que van cursar un cicle formatiu emparat per la LOGSE en qualsevol modalitat i tinguen encara pendents de superar un o més mòduls professionals.  
5.3. Per als títols de Tècnic i Tècnic Superior emparats per la LOGSE el segon curs dels quals deixe d'impartir-se en el curs 2010-2011, només es convocaran proves durant els 5 cursos següents per als que es troben en les situacions següents:  
a) Els que van concórrer a la realització d'estes proves en convocatòries anteriors i tinguen encara pendents de superar un o més mòduls professionals LOGSE.  
b) Els que van cursar un cicle formatiu emparat per la LOGSE en qualsevol modalitat i tinguen encara pendents de superar un o més mòduls professionals.  
5.4. En el curs 2010-2011 es convocaran les proves per a l'obtenció dels títols de Tècnic i Tècnic Superior emparats per la LOE el segon curs dels quals s'haja impartit durant el curs escolar 2010-2011.  
6. En tots aquells aspectes no regulats en este apartat per als cicles formatius LOE, serà aplicable la normativa aplicada per als cicles formatius LOGSE.  
Trenta-dos. Avaluació dels processos d'ensenyança, del projecte curricular i de les programacions didàctiques  
1. El professorat avaluarà l'aprenentatge de l'alumnat, el procés d'ensenyança i la seua pròpia pràctica docent en relació amb els objectius del currículum, amb les necessitats educatives del centre i amb les característiques de l'alumnat, la qual cosa implicarà l'avaluació i revisió, si és el cas, del projecte curricular de cicle i de les programacions didàctiques que estiguen desenrotllant.  
2. La Comissió de Coordinació Pedagògica proposarà al Claustre, per a l'aprovació, el pla d'avaluació de la pràctica docent i del projecte curricular.  
L'avaluació del projecte curricular de cicle es referirà, almenys, als aspectes següents:  
a) L'adequació dels objectius de la Formació Professional al context socioeconòmic i cultural del centre.  
b) El pla d'orientació i d'acció tutorial.  
c) L'organització i distribució de l'horari i dels espais.  
3. Al finalitzar cada curs acadèmic, els departaments didàctics avaluaran les seues programacions a la vista dels resultats aconseguits per l'alumnat.  
L'avaluació de les programacions didàctiques es referirà, almenys, als aspectes següents:  
a) La selecció, distribució i seqüenciació dels continguts.  
b) Els criteris d'avaluació.  
c) La metodologia didàctica aplicada.  
d) Els materials i recursos didàctics utilitzats.  
e) Els criteris establits per a adoptar les mesures d'atenció a la diversitat i realitzar les adaptacions curriculars per als alumnes que en necessiten.  
f) Els resultats obtinguts per l'alumnat en el mòdul de Formació en Centres de Treball, en especial pel que fa a la inserció professional.  
4. Els resultats de l'avaluació de l'aprenentatge de l'alumnat, dels processos d'ensenyança, del projecte curricular de cicle i de la inserció professional dels alumnes que acaben els estudis s'inclouran en la memòria de final de curs.  
A partir d'estos resultats s'hauran de modificar aquells aspectes de la pràctica docent i del projecte curricular que hagen sigut detectats com a poc adequats a les característiques dels alumnes i al context escolar, socioeconòmic i cultural del centre.  
5. Els principis metodològics per a la modalitat d'ensenyança semipresencial o a distància hauran de fonamentar-se en la utilització de tecnologies de la informació i de la comunicació. Els centres docents hauran de disposar de professorat de les diferents especialitats amb competència docent en els cicles formatius que s'hagen d'autoritzar, amb destinació definitiva en el centre i que posseïsquen formació en metodologia d'ensenyança a distància.  
6. En el cas d'oferta corresponent a centres públics el professorat haurà d'utilitzar per a estes ensenyances una aula virtual o plataforma d'aprenentatge (LMS) proporcionada per la Conselleria d'Educació, hostatjada en l'adreça http://fp.edu.gva.es. La dita conselleria vetlarà pel funcionament correcte de la plataforma.  
Cada professor disposarà d'un espai en l'aula virtual per a cada un dels mòduls que impartisca, així com un altre de reservat per al tutor, espai que s'utilitzarà per a la distribució de materials didàctics i per a la realització d'anuncis de rellevància per al seguiment del curs. El dit espai web serà preparat pel professorat.  
7. En el cas d'oferta corresponent a centres privats el centre haurà de disposar d'una aula virtual constituïda sobre plataforma Moodle en una versió estable, com a mínim 1.9.X.  
Per a això, caldrà disposar d'un servidor (intern o extern al centre) que continga la plataforma Moodle, de tal forma que permeta l'accés fluid de l'alumnat als materials dels mòduls amb prou capacitat per a contindre tots els materials de mòduls de tot el curs acadèmic.  
Amb l'objecte que el professorat puga realitzar correctament les seues tasques com a docents e-Learning, el centre haurà de disposar de:  
- Equips informàtics dotats amb els elements de maquinari i aplicacions de programari (eXe Learning, Wink, cmaptools, entre altres)  
- Connexió a Internet com a mínim de 4 Mb, amb la finalitat de possibilitar la col·locació fluida dels materials didàctics en l'aula virtual.  
- Línia telefònica dedicada exclusivament a les hores assignades a tutories individualitzades.  
A causa de les característiques de les tutories col·lectives que permetran reforçar i practicar els continguts exposats en l'aula virtual, el centre haurà de tindre aules equipades amb els elements necessaris per a complir amb les necessitats docents planificades per als distints mòduls dels cicles que s'impartisquen (aula equipada amb ordinador/projector, aula informàtica, tallers específics, entre altres)  
Trenta-tres. Reclamació de qualificacions  
1. D'acord amb el que disposa article 16 del Decret 39/2008, de 4 d'abril, sobre el dret a l'objectivitat en l'avaluació de l'alumnat es disposa el següent:   
1) L'alumnat té dret a ser informat, a l'inici de cada curs, dels criteris d'avaluació, de qualificació i de les proves a què serà sotmés, d'acord amb els objectius i continguts de l'ensenyança en cada curs o període d'avaluació.  
2) L'alumnat, o els seus representants legals, podrà sol·licitar tots els aclariments que considere necessaris sobre les valoracions que es facen sobre el seu procés d'aprenentatge, així com sobre les qualificacions o decisions de promoció o titulació que s'adopten com a resultat del dit procés, i l'equip docent haurà de garantir l'exercici d'este dret.  
3) Així mateix, els alumnes, o els seus pares, mares o tutors legals, en cas de ser menors d'edat, podran sol·licitar revisions respecte a les qualificacions d'activitats acadèmiques o d'avaluació, tant parcials com finals de cada curs, i podran reclamar contra les qualificacions obtingudes i les decisions de promoció o obtenció del títol acadèmic que corresponga.   
2. A este efecte, el procediment per a fer efectiu este dret serà el següent:  
1). Per a la revisió de qualificacions parcials:  
Sol·licitud d'aclariments al professorat del mòdul formatiu corresponent.  
Revisió per part del professorat i de l'interessat o interessada de les proves i altres elements de juí que han servit per a qualificar, i aclariments a l'alumnat.   
Si persistix la discrepància, reclamació per mitjà d'un escrit dirigit al director o directora del centre docent en el termini de tres dies hàbils següents al de la notificació de la qualificació.   
Revisió de les proves, exercicis i altres elements que van donar lloc a la qualificació reclamada i dels criteris utilitzats per a avaluar-los, per una comissió composta per professorat del cicle formatiu,   
tutor o tutora i cap d'estudis, en el termini màxim de tres dies hàbils posteriors a la recepció de la reclamació escrita.  
Dictamen emés pel/per la cap d'estudis, prenent en consideració les conclusions de la comissió.  
La direcció del centre notificarà per escrit a l'interessat o interessada el resultat de la revisió, confirmant o rectificant la qualificació reclamada, en el terme màxim dels dos dies hàbils següents a la recepció del dictamen.   
2) Reclamació contra les qualificacions de caràcter final, de promoció o titulació:   
a) Una vegada efectuat el mateix procediment que el previst per a les qualificacions parcials, si es manté la discrepància o s'ha produït silenci administratiu, s'interposarà recurs d'alçada davant de la direcció territorial competent en matèria d'educació en el termini d'un mes a comptar de l'endemà de la notificació.   
b) El director o directora territorial d'educació resoldrà en el termini màxim de tres mesos, una vegada revisat i informat l'expedient per la Inspecció Educativa i efectuades les consultes que crega oportunes. La dita resolució posarà fi a la via administrativa.  
DISPOSICIÓ DEROGATÒRIA  
Queda derogada la Resolució de 22 de juny de 2009, de les direccions generals d'Ordenació i Centres Docents, d'Avaluació, Innovació i Qualitat Educativa i de la Formació Professional i de Personal, per la qual es dicten instruccions sobre ordenació acadèmica i d'organització de l'activitat docent dels centres de la Comunitat Valenciana que durant el curs 2009-2010 impartisquen cicles formatius de Formació Professional.  
DISPOSICIONS FINALS  
Primera. Compliment de les instruccions  
La direcció de cada centre educatiu complirà i farà complir el que establix esta resolució i adoptarà les mesures necessàries perquè el seu contingut siga conegut per tots els membres de la comunitat educativa.  
La Inspecció Educativa vetlarà pel compliment del que establix esta resolució.  
Segona. Centres privats  
Estes instruccions s'apliquen als centres privats excepte en aquells apartats que contradiguen la seua normativa específica i, en particular, no serà aplicable el que disposen els apartats vint-i-set, vint-i-huit i vint-i-nou.  
Entrada en vigor. La present resolució produirà efectes a partir de l'endemà de ser publicada en el Diari Oficial de la Generalitat Valenciana.  
València, 29 de juliol de 2010.- El director general d'Ordenació i Centres Docents: Rafael Carbonell Peris; la directora general d'Avaluació, Innovació i Qualitat Educativa i de la Formació Professional: Auxiliadora Hernández Miñana; el director general de Personal: David Barelles Adsuara.  
Annex I. CICLES LOE A IMPLANTAR EN EL CURS 2010/2011  
  
\* \* \* \* \*  
Anexo I. CICLOS LOE A IMPLANTAR EN EL CURSO 2010/2011  
